ASPECTE ŞI PREOCUPĂRI RECENTE PRIVIND LUPTA ÎMPOTRIVA CORUPŢIEI ÎN CADRUL CONSILIULUI EUROPEI - INSTRUMENTE ŞI MECANISME JURIDICE; PROGRAMUL OCTOPUS II

 

1. Corupţia, o problemă majoră a societăţii

1.1. Corupţia în istorie


Apărut încă din antichitate, fenomenul corupţiei a fost considerat, întotdeauna, una dintre cele mai dăunătoare – şi, în acelaşi timp, cele mai răspândite – forme de comportament care perverteşte administrarea problemelor publice, atunci când este datorat agenţilor publici şi reprezentanţilor aleşi. În ultimul secol, corupţia a înglobat şi comportamente care ţin de sfera pur privată.


Nu există nici o definiţie precisă a corupţiei care să acopere toate formele, tipurile şi gradele de corupţie sau care să fie universal admisă ca incluzând toate actele calificate drept corupţie în fiecare dintre jurisdicţii.


Considerate în anumite perioade şi în anumite circumstanţe ca manifestări de corupţie, unele practici riguros identice au fost considerate, în alte perioade şi alte circumstanţe, licite.


Evident, de-a lungul timpului, moravurile dar şi salturile neaşteptate ale istoriei şi variabilele geografice au modificat mult sensibilitatea opiniei publice faţă de aceste comportamente, adică importanţa şi atenţia care li se atribuie. În mod similar, tratamentele care le sunt rezervate în textele legislative şi reglementările legale au cunoscut şi ele modificări. Este adevărat că, de-a lungul timpului, anumite practici de corupţie au fost considerate ca admisibile (de exemplu, acceptarea unor favoruri de către agenţii publici – în semn de mulţumire pentru acte care nu interferează cu atribuţiile pe care le au) sau au fost pedepsite numai cu sancţiuni foarte uşoare sau care, în general, n-au fost aplicate.


Dacă altădată numai corupţia care emana de la agenţii funcţiei publice – fie aceştia membri ai legislativului, executivului sau ai puterii judecătoreşti – prezenta importanţă, astăzi situaţia s-a schimbat. Delictul de a iniţia – care este considerat, cel puţin în anumite ţări, o formă de corupţie – constituie un exemplu tipic. Astfel, dacă este perfect legal de a lua cunoştinţă de informaţii confidenţiale comunicate de un agricultor privind evoluţia prestărilor pe piaţa locală în săptămâna următoare, faptul de a-şi alege conduita în funcţie de informaţiile confidenţiale comunicate de către un conducător de întreprindere privind cursul bursier al acţiunilor acestei societăţi constituie, astăzi, un act pasibil de sancţiuni penale. În primul caz, avantajul obţinut nu provoacă grave distorisiuni pe piaţă, în timp ce în al doilea caz, informaţia este considerată ca antrenând o distorsiune gravă şi inechitabilă a sistemului; or, în măsura în care societăţile cotate la bursă nu ţin numai de interesul privat, ci sunt entităţi de interes public, orice îndepărtare de la codul de bună conduită stabilit pentru funcţionarea acestora poate fi, de acum înainte, considerat ca făcând parte dintre formele de corupţie, cel puţin în sensul larg al termenului.


Într-adevăr, regulile juridice aplicabile în materie de corupţie fac parte dintre cele care vizează aplicarea şi optimizarea regulilor unei societăţi considerate, la un moment dat, necesare bunei funcţionări a acesteia.


În Europa, odată cu adoptarea, în Franţa, în anul 1810, a Codului napoleonian, au fost stabilite pedepse severe vizând lupta împotriva corupţiei, atât pentru acte care nu interferează cu atribuţiile individului (calificate, în general, ca acte de corupţie, în sens larg), cât şi pentru acte care interferează cu aceste atribuţii (corupţia propriu-zisă). De atunci, aceste probleme se regăsesc şi în alte coduri adoptate pe continentul european, indiferent de modul diferit în care acestea sancţionează actele de corupţie. Mai recent, conştientizarea şi interesul din ce în ce mai marcat pentru aceste probleme au suscitat, aproape peste tot, reacţii naţionale şi internaţionale.


Începând, mai ales, din anii ’90, în presa majorităţii statelor, corupţia face obiectul unor mari dezbateri. Deşi a existat întotdeauna în istoria umanităţii, corupţia a invadat, efectiv, coloanele ziarelor şi ale lucrărilor juridice în multe state ale lumii, indiferent de regimul economic şi politic al acestora. Ţările Europei occidentale, centrale şi de est au fost literalmente inundate de scandalurile de corupţie şi unele state consideră chiar corupţia drept cea mai serioasă ameninţare la adresa sistemelor democratice şi economice.


Toate acestea demonstrează o dată în plus, faptul că, corupţia este o problemă pe care guvernele şi parlamentele trebuie s-o abordeze extrem de serios. Faptul că acest subiect – corupţia – este pe larg evocat în anumite ţări şi trecut total sub tăcere în altele, nu înseamnă deloc că în acestea din urmă el nu există; nu este exclus chiar ca, fiind extrem de eficientă şi organizată, corupţia să nu stârnească nici o bănuială. Nici un sistem de guvernământ sau administraţie nu se află la adăpost faţă de corupţia practicată de cei atraşi de abuzul de putere.

2. Descrierea problemei şi încercări de definire

Dreptul nu abordează conceptul de corupţie la nivel empiric, el preferă să trateze suprimarea anumitor activităţi care obstrucţionează – şi, deci, corup – buna funcţionare a sectorului public, a sectorului privat şi a autorităţilor. 

Corupţia seamănă cu o prismă cu multe faţete, care poate fi privită din diverse unghiuri. Ea poate fi, de asemenea, înţeleasă ca un fenomen social sau abordată din unghiul ştiinţelor politice, al teoriei economice şi organizaţionale sau din punct de vedere al dreptului penal şi al dreptului civil. O abordare mai restrictivă – corupţia ca şi comportament reprobabil, de exemplu – atrage riscul de a face să apară numai o faţetă a prismei. Pentru a se evita acest risc, se poate ajunge, dimpotrivă, la o definiţie prea largă; se ajunge atunci la a califica drept corupţie un anumit număr de infracţiuni generale comise în exercitarea unei activităţi profesionale. Pentru a se merge la esenţă, trebuie precizat că ea ţine mai mult de abuzul de putere sau de incorectitudine în procesul de luare a deciziei; desigur că o asemenea definire mai poate fi şlefuită, dar ea constituie, în toate cazurile, numitorul comun.

Nu poate fi asimilată, în mod automat, corupţia cu corupţia criminală, chiar dacă este adevărat că, întotdeauna, corupţia a avut legături în lumea crimei; acest fapt explică, în mare parte, multitudinea formelor sale şi diversitatea terminologiei utilizate pentru a o descrie: comisioane oculte, mită, cadouri, practici comerciale neloiale şi altele. În plus, ca şi corupţia criminală, corupţia reprezintă exprimarea aceleiaşi atitudini faţă de morală, etică şi faţă de funcţia publică.

De asemenea, se poate vorbi de corupţie şi ca despre o corupţie de sistem, şi anume a sistemelor juridice, a gestiunii economice, a furnizării serviciilor publice şi a luării deciziilor politice. O asemenea corupţie poate avea ca efecte pervertirea periculoasă a motivaţiilor, zdruncinarea supunerii voluntare la reguli, modificarea intenţionalităţii investitorilor şi, în consecinţă, subminarea democraţiei. Repercusiunile sunt atât de natură economică, prin distorsionarea motivaţiilor, cât şi politică (subminarea instituţiilor) şi socială, pentru că redistribuirea bogăţiei şi a puterii se face în profitul privilegiaţilor. Atunci când corupţia subminează drepturile de proprietate, principiul statului de drept şi încurajarea investiţiilor, ea atacă, direct, dezvoltarea economică şi politică.

Atunci când este mituit un agent al funcţiei publice, dreptul se ocupă, de fapt, în primul rând, nu de coruperea integrităţii acestui agent, ci de corupţia sistemului bunei guvernări şi a corectei administrări a problemelor publice. Într-adevăr, în numeroase ţări există – din punct de vedere al dreptului – o diferenţiere între fapta de a promite o primă importantă unui om de afaceri independent pentru a duce la bun sfârşit o tranzacţie şi fapta de a da această sumă agentului unei administraţii, pe motiv că s-a achitat bine de activitatea sa; în al doilea caz, nu se mai vorbeşte de “primă”, ci de “comision ocult”. Ceea ce este important pe planul dreptului în cele două situaţii anterior menţionate, nu este nici lipsa de prejudecăţi a autorului, nici îmbogăţirea sau profitul agentului, ci faptul că se presupune că un agent angajat al unei administraţii îşi îndeplineşte corect sarcina fără să fie nevoie să i se ofere o remuneraţie suplimentară. În asemenea cazuri, plata unor sume oculte este considerată, în sine, ca o reală ameninţare la adresa sistemului, de unde interdicţia agentului funcţiei publice ca sancţiune pentru corupţie.

Conceptul de corupţie este mai larg decât noţiunea de corupţie criminală. Această distincţie este importantă, pentru că ar fi aproape imposibil de hotărât o strategie globală şi exhaustivă de luptă împotriva corupţiei, dacă aceste măsuri s-ar limita numai la corupţia criminală. În alţi termeni, o practică sau un sistem corupt ar putea să nu fie considerate în drept ca o infracţiune, dar aceasta nu ar atenua cu nimic caracterul lor corupt. Acest lucru înseamnă că, în cadrul dreptului în vigoare sau într-un sistem dat, nici o acţiune în justiţie nu ar putea fi întreprinsă cu succes, pentru că atât timp cât un act nu este considerat ca infracţiune, nu poate fi aplicată nici o sancţiune.

Indiferent de forma pe care o îmbracă sau de nivelul la care intervine, corupţia şubrezeşte valorile fundamentale ale unei societăţi. Ea distruge, astfel, noţiunea de bună credinţă, indispensabilă funcţionării corecte a instituţiilor guvernamentale, politice şi economice. În plus, corupţia conduce la arbitrar şi incertitudine; ea ajunge să nege în mod absolut şi să dispreţuiască primordialitatea dreptului.


Cu toată amploarea fenomenului corupţiei, găsirea unei definiţii comune este dificilă, în măsura în care este adevărat că nici o definiţie a corupţiei nu va întruni, poate niciodată, aprobarea unanimă a tuturor ţărilor. Definirea corupţiei a constituit obiect de discuţii în ultimii ani, în cadrul diferitelor instanţe, fără să se poată ajunge la o definiţie unică, comună şi acceptată ca atare de comunitatea internaţională.

Problema definiţiei este, însă, capitală, căci ea constituie fundamentul oricăror activităţi ulterioare, atât la nivel naţional, cât şi la nivel internaţional; ea reprezintă o condiţie prealabilă pentru orice acord la nivel internaţional.

La nivel naţional, dar şi internaţional, au fost formulate mai multe definiţii diferite. Astfel, în Recomandarea din 27 mai 1994 privind corupţia în cadrul tranzacţiilor comerciale internaţionale, Consiliul OCDE a adoptat următoarea definiţie: “corupţia poate consta în a oferi sau acorda, direct sau indirect un avantaj necuvenit, pecuniar sau de altă natură, unui agent public străin sau în contul acestuia, încălcând obligaţiile legale ale acestuia din urmă, în scopul obţinerii sau păstrării unei pieţe”. Totodată, Recomandarea menţionează şi faptul că, în anumite ţări, noţiunea de corupţie acoperă şi avantajele în favoarea membrilor uni organ legislativ, a candidaţilor la un organ legislativ sau la o funcţie publică şi a reprezentanţilor partidelor politice. Dar aceste definiţii se referă numai la tranzacţiile comerciale internaţionale.

Privită, dimpotrivă, dintr-o perspectivă foarte largă, corupţia poate apare ca o “degenerescenţă a principiilor pe care se bazează un sistem politic” sau ca “un abuz de funcţii în scopuri private”.

Având în vedere aceste dificultăţi privind adoptarea unei definiţii comune, diverse instanţe internaţionale au preferat să se concentreze pe definiţia de “plată ilicită” mai degrabă decât pe noţiunea mai largă de corupţie, care înglobează aceste plăţi dar nu se limitează la acestea. În plus, nu există un consens general – exceptând cazul funcţionarilor – în ce priveşte persoanele care sunt susceptibile da a primi comisioane oculte în infracţiunile de corupţie pasivă.

Chiar dacă nu a fost încă stabilită de către comunitatea internaţională o definiţie comună pentru a descrie corupţia ca atare, este unanim acceptat faptul că anumite practici politice, sociale sau comerciale sunt corupte. Calificarea anumitor practici drept “corupţie” şi reprobarea morală eventuală a acestora variază, totodată, de la o ţară la alta şi nu implică, în mod necesar, ca acestea să constituie infracţiuni din punct de vedere al dreptului penal naţional. Asemenea comportamente pot fi acceptate şi tolerate de către anumite categorii ale societăţii, în timp ce altele le recuză formal (chiar dacă continuă să le practice, ca mijloace indispensabile pentru a obţine ceva anume). Deoarece o descriere comună este dificil de găsit, aceste practici comune au fost grupate sub noţiunea vagă de “corupţie ambiantă”.

Grupul Multidisciplinar privind Corupţia (GMC), înfiinţat de Comitetul Miniştrilor al Consiliului Europei în anul 1994, a adoptat următoarea definiţie provizorie: “corupţia cu care are legătură activitatea GMC a Consiliului Europei cuprinde comisioanele oculte şi toate celelalte demersuri care implică persoane învestite cu funcţii publice sau private, care şi-au încălcat obligaţiile care decurg din calitatea lor de funcţionar public, de angajat privat, de agent independent sau dintr-o altă relaţie de acest gen, în vederea obţinerii de avantaje ilicite, indiferent de ce natură, pentru ele însele sau pentru alţii”. Scopul acestei definiţii este acela de a veghea ca nici una din materiile pentru care GMC este competent să nu fie exclusă. Evident, o asemenea definiţie nu corespunde, în mod necesar, definiţiei juridice propuse de majoritatea statelor membre şi cu atât mai puţin celei pe care o dă dreptul penal, dar ea are meritul de a nu cantona discuţiile în limite prea restrânse.

Comitetul Miniştrilor al Consiliului Europei a considerat această definiţie ca fiind prea largă pentru examinarea anumitor subiecte, recomandând elaborarea unei definiţii mai precise. Astfel, în domeniul dreptului penal, definiţia va trebui să fie, în mod necesar, mai specifică, în timp ce, în materie de prevenire, va fi posibilă formularea unei definiţii mai largi. Definiţia are importanţă şi în dreptul administrativ – în special pentru elaborarea codurilor de conduită pentru agenţii publici – precum şi în dreptul civil, pentru a se putea face, de exemplu, distincţia între corupţie şi concurenţa neloială. În consecinţă, GMC a cerut grupurilor sale de lucru să se preocupe, în cadrul activităţii lor, de necesitatea găsirii unor soluţii comune pentru definiţie. GMC va trebui să continue, în paralel cu studierea în amănunt a problemei definiţiei şi punerea la punct a unei liste, pe cât posibil exhaustive, a infracţiunilor de corupţie.

1.3. Principalii factori care generează corupţia


Grupul Multidisciplinar privind Corupţia (GMC) consideră că principalii factori care generează corupţia sunt:

- concentrarea puterii, bogăţiei şi prestigiului;

- regimurile nedemocratice sau autocrate;

- povara birocraţiei;

- excesul controalelor administrative şi restricţiilor comerciale;

- monopolurile;

- nepotismul;

- concesiile autorităţilor în numele dezvoltării economice – industriale şi infrastructurale;

- organizarea defectuoasă şi insuficienta remunerare a agenţilor publici;

- slăbiciunea sistemului judiciar.

La aceşti factori se adaugă un element general preponderent care este o concepţie materialistă privind reuşita, potrivit căreia puterea, banii, poziţia socială şi ostentaţia joacă un rol major, de fapt, primordial. Extrem de des, simpla cupiditate a oamenilor favorizează, de asemenea, extrem de puternic, corupţia.

1.4. Modalităţi de combatere a corupţiei


Problema importantă este aceea a utilizării mijloacelor eficiente pentru combaterea şi eliminarea corupţiei sub toate formele sale şi nu numai a corupţiei criminale. Parametrii a ceea ce constituie corupţia criminală sunt, în mod cert, mult mai evidenţi şi tangibili decât cei care determină corupţia înţeleasă în sens abstract.


Metodele utilizate în mod general pentru combaterea corupţiei criminale urmează o schemă bine cunoscută: detectarea, anchetarea, urmărirea şi sancţionarea infractorului. Or, lupta împotriva corupţiei în sens mai larg necesită nu numai o anumită stare de spirit, ci şi o nouă abordare a valorilor şi criteriilor etice. Vigilenţa, transparenţa, publicitatea şi organele instituţionale adaptate sunt tot atâtea unelte utile şi necesare, dar lucrurile trebuie privite şi mai în profunzime. Trebuie găsit un mijloc de a denunţa în mod transparent latura obiectă şi pernicioasă a corupţiei, precum şi efectele dăunătoare ale acesteia pentru societate, în general, şi pentru viaţa fiecăruia, în particular. Administraţia publică, precum şi sectorul privat, trebuie să prezinte, din toate punctele de vedere, imaginea unei moralităţi fără lacune; trebuie demonstrată importanţa viabilităţii unei societăţi corecte, care respectă valorile morale fundamentate pe echitate, ataşate unor criterii etice. Accentul trebuie pus pe transparenţă, pe răspunderea individuală şi pe obligaţia de a da socoteală.


Pentru a lupta împotriva corupţiei se poate recurge la măsuri negative (reprimare), dar şi la măsuri pozitive. Edificarea unei culturi anti-corupţie prin intermediul moralei şi al educaţiei civice este, fără îndoială, cea mai bună abordare pentru combaterea criminalităţii, în general, şi a corupţiei, în particular. Fiecare stat ar trebui să inculce cetăţenilor săi înalte valori morale, pentru ca astfel, aceştia să respingă delicvenţa – pe care trebuie s-o considere ca pe un rău – ca pe un lucru execrabil. Dobândirea unor solide valori constituie un mijloc de rezistenţă la rău. Totodată, nu trebuie ignorat efectul sancţiunilor penale pentru problemele de corupţie; şi acestea trebuie să fie exemplare. Confiscarea profitului obţinut din corupţie va contribui la înţelegerea faptului că, corupţia nu este rentabilă.


Problema principală pe care o ridică toate formele de corupţie este aceea că forţa ei derivă din secretul şi liniştea care-o înconjoară. Acest aspect reprezintă una din componentele majore despre care nimeni nu ştie nimic şi despre care nimeni nu vorbeşte; rare sunt statisticile oficiale care reflectă acest gen de activitate. Probele sunt extrem de dificil de stabilit. Iată de ce transparenţa joacă un rol-cheie în lupta împotriva corupţiei, mai ales în sectorul public. Deoarece, prin volumul capitalurilor implicate, pieţele publice se află în vârful afacerilor de corupţie, prevenirea şi reprimarea corupţiei la nivelul acestora trebuie să reprezinte axele motorului luptei împotriva corupţiei.


Omul este produsul culturilor, cutumelor, circumstanţelor determinate de mediu, religiilor, influenţelor mediatice şi al unei etici; toţi aceşti factori îi orientează comportamentul şi-i determină reacţia la fenomene precum corupţia. În consecinţă, lupta împotriva corupţiei trebuie să vizeze toţi aceşti factori – în ansamblu şi fiecare în parte – dacă societatea doreşte să înfrângă şi să stăpânească fenomenul corupţiei, care ameninţă să distrugă ţesutul social. Corupţia traduce o degenerescenţă a moralităţii, o reîntoarcere la instinctul de egoism şi de cupiditate – un instinct care nu poate fi înfrânt şi stăpânit decât printr-o acţiune educativă pe toate palierele sociale, insistându-se asupra moralităţii, eticii şi a civismului.


Grupul Multidisciplinar privind Corupţia (GMC) insistă asupra faptului că statele trebuie să înceteze “jocul dublu” pe care l-au practicat, uneori, până acum, combătând corupţia pe plan naţional, dar, în acelaşi timp, exportând-o în străinătate, unde, factori de răspundere au primit comisioane oculte de la agenţi ai altor puteri, iar oameni de afaceri au acţionat cu “binecuvântarea” unor ţări străine.

2. Grupul Multidisciplinar privind Corupţia (GMC)

2.1. Necesitatea înfiinţării


Miniştrii participanţi la a 19-a Conferinţă a miniştrilor europeni de justiţie care a avut loc al 14-15 iunie 1994, la La Valetta, având ca temă “Aspectele administrative, civile şi penale ale luptei împotriva corupţiei; inclusiv rolul puterii judecătoreşti” au subliniat în cadrul dezbaterilor faptul că, având în vedere grava ameninţare pe care corupţia o reprezintă pentru democraţie, primordialitatea dreptului şi drepturile anului, Consiliului Europei – instituţiei europeană al cărui rol este primordial în materie de apărare a acestor valori fundamentale – îi revine sarcina de a da un răspuns acestui pericol. Declarându-se convinşi că lupta împotriva corupţiei trebuie să urmeze o abordare multidisciplinară şi că se impune adoptarea unei legislaţii corespunzătoare în acest domeniu, miniştrii de justiţie şi-au exprimat convingerea că o luptă eficientă împotriva corupţiei necesită punerea în practică a unei cooperări internaţionale sporite între state, precum şi între acestea şi instituţiile internaţionale, graţie unei coordonări a acţiunilor la nivel european şi în plan internaţional, acest deziderat făcând necesară şi implicarea în această luptă a statelor care nu sunt membre ale Consiliului Europei.


Prin “Rezoluţia nr. 1 referitoare la aspecte civile, administrative şi penale ale luptei împotriva corupţiei” adoptată cu această ocazie, miniştrii au recomandat Comitetului Miniştrilor al Consiliului Europei să înfiinţeze un Grup Multidisciplinar privind Corupţia, plasat sub responsabilitatea Comitetului European pentru Problemele Criminalităţii (CDPC) şi a Comitetului European de Cooperare Juridică (CDCJ) şi abilitat cu stabilirea măsurilor care ar putea fi incluse în programul de luptă împotriva corupţiei la nivel internaţional, precum şi cu examinarea posibilităţii de elaborare a unor legi model sau coduri de conduită, precum şi a unor convenţii internaţionale în acest domeniu; în consecinţă, miniştrii de justiţie au făcut referire expresă la importanţa elaborării acestui mecanism de urmărire a aplicării angajamentelor conţinute de aceste instrumente.

2. 2. Mandatul interimar şi mandatul specific

2.2.1. Mandatul interimar


Luând în considerare aceste recomandări, Comitetul Miniştrilor al Consiliului Europei a înfiinţat, la 8 septembrie 1994, Grupul Multidisciplinar privind Corupţia (GMC) şi, sub responsabilitatea Comitetului European pentru Problemele Criminalităţii (CDPC) şi a Comitetului European de Cooperare Juridică (CDCJ), i-a conferit mandatul de a examina măsurile susceptibile de a fi incluse în mod util în cadrul unui program de acţiune internaţional împotriva corupţiei. GMC a fost invitat să prezinte Comitetului Miniştrilor, înainte de sfârşitul anului 1995, priorităţile şi structurile de lucru apropriate care să aibă în vedere şi activitatea altor organizaţii internaţionale. De asemenea, GMC a fost invitat să examineze posibilitatea elaborării de legi model sau coduri de conduită în domenii determinate, precum şi a unei convenţii internaţionale în acest sens şi a unui mecanism de urmărire a punerii în practică a angajamentelor conţinute de aceste instrumente.


În cursul anului 1995, GMC a pregătit un proiect de Program de Acţiune împotriva Corupţiei; în ianuarie 1996, Comitetul Miniştrilor a solicitat avizul CDPC şi al CDCJ privind acest proiect şi, pe lângă mandatul interimar – de a întreprinde în cursul anului 1996 activităţi privind anumite puncte ale programului – a dat un mandat provizoriu GMC, potrivit căruia “a autorizat GMC, în vederea adoptării acestui program, să înceapă în anul 1996 următoarele acţiuni raportându-se la proiectul de program:


- elaborarea unuia sau mai multor instrumente juridice internaţionale,


- un studiu de fezabilitate privind pregătirea unei convenţii referitoare la acţiunile civile pentru despăgubirea prejudiciilor rezultate din faptele de corupţie,


- elaborarea unui Cod european de conduită pentru agenţii publici,


- organizarea unei întâlniri care să reunească diversele autorităţi naţionale responsabile de lupta împotriva corupţiei.”

2.2.2. Mandatul specific


În noiembrie 1996, Comitetul Miniştrilor al Consiliului Europei a adoptat mandatul specific al GMC. Potrivit acestuia, GMC este un comitet de experţi, a cărui activitate se va încheia la 31decembrie 2000 şi ale cărui sarcini sunt următoarele:


- “elaborarea cu prioritate a uneia sau mai multor convenţii internaţionale destinate combaterii corupţiei şi a unui mecanism de urmărire în scopul punerii în practică a angajamentelor aferente acestora sau a oricărui alt instrument juridic în materie;


- elaborarea, ca punct prioritar, a unui Cod de conduită european pentru agenţii publici;


- după consultarea Comitetului/Comitetelor director/directoare competent/competente, iniţierea, organizarea şi promovarea unor programe de cercetare, de formare, precum şi a unor schimburi de experienţă practice de luptă împotriva corupţiei la nivel naţional şi internaţional;


- punerea în practică a celorlalte aspecte ale Programului de Acţiune împotriva Corupţiei, ţinând cont de priorităţile indicate;


- luarea în considerare a activităţii efectuate de alte organizaţii şi instanţe internaţionale, în vederea realizării unei abordări coerente şi coordonate;


- consultarea CDPC şi/sau a CDCJ cu privire la orice proiect de text juridic referitor la corupţie şi luarea în considerare a avizului acestuia/acestora”.

2.3. Compoziţia


Toate statele membre ale Consiliului Europei au dreptul de a fi reprezentate în cadrul GMC, bugetul Consiliului Europei fiind cel care suportă cheltuielile de călătorie şi de sejur pentru un expert pentru fiecare stat membru.


Experţii trebuie aleşi, de preferinţă, dintre înalţii funcţionari naţionali care au cunoştinţe aprofundate asupra subiectului sau dintre personalităţile de renume internaţional, datorită experienţei lor specifice sau integrităţii personale. 


Statele care nu sunt membre ale Consiliului Europei care au statutul de observatori la GMC sunt: Australia, Belarus, Bosnia şi Herţegovina, Canada, Georgia, Sfântul-Scaun, Japonia, Mexic, Noua Zeelandă, SUA; tot statut de observator au şi următoarele organizaţii internaţionale: OCDE, ONU, OIPC- Interpol, BERD şi Banca Mondială.


Ca urmare a schimbului de scrisori din 5 noiembrie 1996 care reafirmă cooperarea între Comunitatea Europeană şi Consiliul Europei, Comisia Europeană participă la lucrările GMC.


De asemenea, un anumit număr de state care nu sunt membre ale Consiliului Europei şi de organizaţii internaţionale iau parte extrem de activ la lucrările GMC şi ale grupurilor de lucru ale acestuia. Totodată, mai mulţi experţi ştiinţifici au asistat GMC la lucrările sale.


În ce priveşte Comitetul European pentru Problemele Criminalităţii (CDPC) şi Comitetul European de Cooperare Juridică (CDCJ), acestea desemnează câte un membru ca reprezentant care să participe la lucrările GMC şi să asigure coordonarea între GMC şi Comitetul director respectiv.

2.4. Întruniri şi metode de lucru


Lucrările GMC se desfăşoară în “Grupuri de lucru” sau în şedinţe plenare, iar coordonarea administrativă este efectuată de către un Birou. Grupurile de lucru sunt următoarele:


- Grupul de lucru privind aspectele dreptului administrativ şi constituţional (GMCA), care lucrează în prezent la proiectul de Cod european de conduită model pentru agenţii publicii;


- Grupul de lucru privind aspectele dreptului civil (GMCC), care a elaborat un Studiu referitor la posibilitatea elaborării unei convenţii privind acţiunile civile de despăgubire a prejudiciilor rezultate din faptele de corupţie;


- Grupul de lucru privind aspectele dreptului penal (GMPC), care a elaborat proiectul Convenţiei penale împotriva corupţiei.


Urmare a alegerilor care au avut loc în luna ianuarie 1997, compoziţia Biroului GMC este următoarea:


Preşedinte: judecătorul Vincent A. de Gaetano (Malta);


Vicepreşedinte: domnul Lorenzo Salazar (Italia);


Preşedinte GMCP: domnul Lee Hughes (Marea Britanie);


Preşedinte GMCC: judecătorul Helmut Neudorfer (Liechtenstein);


Preşedinte GMCA: doamna Nadia Constantinescu (România);


Membrii: doamna Marie-Odile Baur (Franţa) şi domnul Zeljko Horvatic (Croaţia).

 

3. Programul de Acţiune împotriva Corupţiei

3.1. Principiile Directoare pentru lupta împotriva corupţiei


Prin Rezoluţia (97)24 adoptată la 6 noiembrie 1997 de către Comitetul Miniştrilor al Consiliului Europei cu ocazia celei de-a 101 Sesiuni ale sale, sunt stabilite cele douăzeci de Principii Directoare pentru lupta împotriva corupţiei. În cuprinsul acestei rezoluţii se subliniază faptul că, reprezentând o gravă ameninţare pentru principiile şi valorile fundamentale ale Consiliului Europei, corupţia subminează, totodată, încrederea cetăţeanului în democraţie, aduce atingere primordialităţii dreptului, încalcă drepturile omului şi pune în pericol progresul social şi economic. De aceea, documentul menţionează în mod explicit că lupta împotriva corupţiei trebuie să aibă un caracter multidisciplinar şi subliniază necesitatea unirii eforturilor statelor pentru combaterea ei. Cele douăzeci de Principii Directoare sunt următoarele:


1. să fie luate măsuri eficiente pentru prevenirea corupţiei şi, în această perspectivă, să fie sensibilizată în acest sens opinia publică şi să se promoveze comportamente conforme eticii;


2. să se asigure o incriminare coordonată a corupţiei naţionale şi internaţionale;


3. să se asigure faptul ca persoanele abilitate cu prevenirea, anchetarea, urmărirea şi sancţionarea infracţiunilor de corupţie să beneficieze de independenţă şi de autonomia necesară exercitării funcţiilor lor, să fie libere de orice influenţă incompatibilă cu statutul lor şi să dispună de mijloace adecvate pentru obţinerea probelor; să se asigure protecţie persoanelor care ajută autorităţile să lupte împotriva corupţiei şi apărarea secretului cercetării judecătoreşti;


4. să fie luate măsurile corespunzătoare în vederea sechestrării şi confiscării produselor corupţiei;


5. să fie luate măsurile corespunzătoare pentru a se evita ca persoanele juridice să servească drept paravan pentru disimularea comiterii infracţiunilor de corupţie;


6. să se vegheze la limitarea oricărei imunităţi în ce priveşte anchetele, urmărirea şi sancţiunile referitoare la infracţiunile de corupţie numai la ceea ce este necesar într-o societate democratică;


7. să fie favorizată specializarea persoanelor sau organismelor abilitate cu lupta împotriva corupţiei şi să li se acorde mijloacele şi pregătirea necesară exercitării funcţiilor lor;


8. să se asigure ca legislaţia fiscală şi autorităţile abilitate cu aplicarea acesteia să contribuie la lupta împotriva corupţiei în mod eficient şi coordonat, în special prin neacordarea, în drept sau în practică, deductibilităţii fiscale a comisioanelor oculte sau a altor cheltuieli legate de infracţiunile de corupţie;


9. să se vegheze ca organizarea, funcţionarea şi procesele decizionale ale administraţiilor publice să ţină cont de necesitatea luptei împotriva corupţiei, în special prin asigurarea unui grad de transparenţă compatibil cu eficienţa acţiunii lor;


10. să se asigure ca reglementările referitoare la drepturile şi îndatoririle agenţilor publici să ţină cont de exigenţele luptei împotriva corupţiei şi să prevadă măsuri disciplinare corespunzătoare şi eficiente; să se favorizeze elaborarea unor instrumente corespunzătoare, cum ar fi codurile de conduită, care să precizeze comportamentul aşteptat din partea agenţilor publici;


11. să se asigure ca activităţile administraţiilor publice şi ale sectorului public să fie supuse unor proceduri corespunzătoare de verificare de conturi;


12. să fie subliniată importanţa rolului pe care procedurile de verificare a conturilor îl pot juca în prevenirea şi detectarea corupţiei în afara administraţiilor publice;


13. să se asigure ca sistemul de responsabilitate al administraţiilor publice să ţină cont de consecinţele actelor de corupţie comise de către agenţii publici;


14. să fie adoptate proceduri referitoare la pieţele publice de o transparenţă adecvată care să favorizeze o concurenţă loială şi să descurajeze corupătorii;


15. să fie încurajată adoptarea unor coduri de conduită de către reprezentanţii aleşi şi să fie favorizate reglementări privind finanţarea partidelor politice şi a campaniilor electorale care să descurajeze corupţia;


16. să fie garantată mass-media libertatea de a primi sau transmite informaţii privind afacerile de corupţie, numai sub rezerva limitelor necesare într-o societate democratică;


17. statele să asigure ca dreptul lor civil să ţină cont de necesitatea de a lupta împotriva corupţiei şi să prevadă, în special, recursuri eficiente pentru cei ale căror drepturi sau interese sunt afectate de către aceasta;


18. să fie încurajată cercetarea privind corupţia;


19. să se asigure că, în toate aspectele luptei împotriva corupţiei, legăturile eventuale cu criminalitatea organizată şi spălarea banilor sunt luate în considerare;


20. să fie dezvoltată cooperarea internaţională cât mai largă posibilă în toate domeniile luptei împotriva corupţiei.


În finalul Rezoluţiei, subliniind că prin adoptarea acestor principii se are în vedere promovarea unui proces dinamic pentru prevenirea şi combaterea eficientă a corupţiei, Comitetul Miniştrilor precizează explicit că solicită autorităţilor naţionale să aplice aceste principii în legislaţia şi practica ţărilor lor, iar Grupului Multidisciplinar privind Corupţia (GMC), să-i prezinte fără întârziere un proiect care să propună crearea unui mecanism corespunzător şi eficient, sub egida Consiliului Europei, abilitat să vegheze la respectarea acestor principii şi care să aplice instrumentele juridice internaţionale adoptate în această materie.

3.2. Programul de lucru detaliat pentru perioada 1996-2000

La 6 noiembrie 1996, Comitetul Miniştrilor al Consiliului Europei a adoptat Programul de Acţiune împotriva Corupţiei elaborat de Grupul Multidisciplinar împotriva Corupţiei (GMC) – aprobat de CDPC şi CDCJ – şi a stabilit ca acesta să fie pus în practică în cadrul Programelor interguvernamentale de activităţi ulterioare. În baza mandatului încredinţat de Comitetul Miniştrilor, GMC a elaborat “Programul de lucru detaliat pentru perioada 1996-2000”.

Cu toate că a fost luat în considerare faptul că structura unui Program de Acţiune împotriva Corupţiei ar putea face obiectul unor critici şi că prezintă tot atâtea avantaje câte inconveniente, în cadrul Consiliului Europei se estimează că Programul, aşa cum este structurat, este logic şi coerent ca abordare şi că, în consecinţă, poate servi ca bază a unei analize mai aprofundate a diverselor subiecte pe care le abordează.

Programul de lucru detaliat cuprinde patru mari capitole.

Capitolul A se referă la distincţia între ceea ce este permis şi ceea ce este interzis în materie de corupţie; este, într-o oarecare măsură, un capitol privind “dreptul şi etica” sau diferenţierea între ceea ce este legal şi cea ce este ilegal, între ceea ce este drept şi ceea ce nu este, după cum se adoptă o definiţie restrânsă sau largă a corupţiei. Capitolul tratează principalele diferenţe care apar între dreptul penal, civil şi administrativ; deoarece GMC este, în primul rând, un mecanism care examinează corupţia din punct de vedere al reglementării – cu toate că este profund ataşat valorilor morale -, acest capitol evită abordarea unor aspecte cum ar fi problemele referitoare la educaţia civică, care şi-ar putea găsi locul în cadrul unui vast Program de ansamblu.

Capitolul B se referă la diferite instituţii şi persoane, juridice şi fizice (agenţi publici, reprezentanţi aleşi şi membri ai guvernului, responsabili ai partidelor politice, membri ai grupurilor de presiune, jurişti inclusiv magistraţi, comisari de cancelarii, oameni de afaceri, ziarişti), care joacă un rol şi au responsabilităţi specifice în lupta împotriva corupţiei. Acestea reprezintă “actorii” implicaţi, iar modul în care se achită de sarcinile lor este determinant pentru reuşita sau eşecul acestei lupte. În cadrul acestui capitol, accentul este pus pe problemele drepturilor şi obligaţiilor personale, pe normele etice, precum şi pe funcţiile diverselor instituţii, în special ale instanţelor specializate, înfiinţate pentru combaterea corupţiei.

Capitolul C tratează prevenirea, investigarea, sancţionarea corupţiei şi cooperarea internaţională şi este axat pe procedură – fie aceasta civilă, administrativă sau penală. El cuprinde probleme referitoare la responsabilitatea administraţiei (controale interne, măsuri disciplinare împotriva agenţilor, sancţiuni şi măsuri pentru persoane private, responsabilitatea publică), la mijloacele de culegere a probelor, la protecţia celor care ajută justiţia, la sechestrarea şi confiscarea produselor corupţiei. Totodată, el tratează anumite aspecte ale sancţiunilor prevăzute în diverse domenii ale dreptului pentru actele de corupţie. În plus, sunt prevăzute problemele capitale ale cooperării internaţionale, inclusiv privind folosirea societăţilor utilizate pentru constituirea fondurilor care trebuie să servească plăţii comisioanelor oculte în străinătate.

Capitolul D este consacrat unor probleme cu caracter mai general care ar fi putut fi tratate şi în celelalte capitole, dar care sunt abordate aici într-o perspectivă mai largă: finanţarea partidelor politice, rolul grupurilor de presiune, mass-media şi lupta împotriva corupţiei, proiecte de cercetare, programe de formare şi schimb de experienţă practică. Astfel, în anumite ţări, finanţarea partidelor politice ar putea fi abordată din punct de vedere al dreptului penal, dat fiind faptul că finanţarea ilicită a acestora este calificată ca infracţiune; deoarece partidele însele ar putea reprezenta “actori” pe scena corupţiei, problema ar fi putut fi plasată în cadrul Capitolului “C”. Cu toate acestea, s-a considerat că problema finanţării partidelor politice trebuie tratată, în ansamblul său, într-o optică mai largă şi să nu fie considerată ca un aspect izolat al luptei împotriva corupţiei, ci ca un fenomen care interesează construcţia democraţiei şi statul de drept; desigur că această problemă devine mai sensibilă în contextul luptei împotriva corupţiei, ceea ce explică faptul că se regăseşte în acest Program. La fel, mass-media joacă un rol foarte important în această luptă, dar nu trebuie tratat în mod izolat de rolul global pe care mass-media îl are într-o societate democratică. În acelaşi mod se pune problema şi pentru grupurile de presiune, care şi ele trebuie să facă obiectul unei studieri distincte. De asemenea, necesitatea rezervării unui loc specific, în cadrul unui Program de această natură, studierii problemelor referitoare la cercetare, formare şi schimb de experienţă practică reprezintă o chestiune evidentă.

4. Grupul de State împotriva Corupţiei – GRECO


Crearea «Grupului de State împotriva Corupţiei – GRECO» are la bază proiectul elaborat şi aprobat de Grupul Multidisciplinar privind Corupţia (GMC), a cărui adoptare s-a făcut prin “Rezoluţia (98)7 referitoare la autorizarea creării Acordului parţial şi lărgit de înfiinţare a «Grupului de State împotriva Corupţiei – GRECO», de către Comitetul Miniştrilor al Consiliului Europei, cu ocazia celei de-a l02-a Sesiuni ale sale, adoptată la 5 mai 1998. 

Acest mecanism are ca sarcină principală evaluarea măsurilor luate de către state pentru a lupta împotriva corupţiei. El este deschis statelor membre ale Consiliului Europei şi celor care nu sunt membre, în mod egal. În sarcina sa intră nu numai urmărirea aplicării “Convenţiei penale privind corupţia”, dar şi a Principiilor Directoare pentru lupta împotriva corupţiei şi a altor convenţii sau texte juridice elaborate de Consiliul Europei în cadrul Programului său de Acţiune împotriva Corupţiei. 

Acordul va intra în vigoare în momentul în care 14 state îşi vor fi exprimat voinţa de a adera la acesta. Până în prezent, 11 state şi-au oficializat cererea în acest sens (Bulgaria, Cipru, Estonia, Finlanda, Franţa, Germania, Grecia, Irlanda, România, Spania şi Suedia), iar în lunile viitoare urmează să-şi facă cunoscut punctul de vedere un alt mare număr de state.

În cuprinsul acestui Acord parţial şi lărgit, Grupul Multidisciplinar privind Corupţia (GMC) subliniază că Grupul de State împotriva Corupţiei (GRECO) este reglementat prin Statutul anexat proiectului de Acord, precizând, totodată, că revizuirea funcţionării GRECO se va face după încheierea unei perioade iniţiale de trei ani; de asemenea, este exprimată dorinţa ca toate statele membre ale Consiliului Europei să devină membre ale GRECO într-un viitor apropiat.

 

5. Convenţia penală privind corupţia, Strasbourg, 27 ianuarie 1999. Consideraţii generale.


La data de 27 ianuarie 1999, la Strasbourg, cu ocazia sesiunii de iarnă a Adunării Parlamentare a Consiliului Europei, “Convenţia penală privind corupţia” a fost semnată de către 21 de state europenex), printre care şi România. Cu ocazia ceremoniei oficiale care a avut loc cu această ocazie în faţa hemiciclului Adunării Parlamentare, domnul Daniel Tarschys, Secretarul General al Consiliului Europei, declara: “Sunt în mod special fericit de faptul că atâtea state au decis atât de repede să facă acest important prim pas care va permite acestei convenţii să fie integrate în dreptul naţional şi internaţional …… Aceste semnături constituie o mărturie concretă şi extrem de salutară a priorităţii acordate de statele noastre problemelor grave pe care corupţia le pune cetăţenilor noştri şi însăşi fundamentelor instituţiilor noastre, probleme a căror stopare reprezintă îndatorirea noastră morală, politică şi juridică”.


Adoptată de către Comitetul Miniştrilor la data de 4 noiembrie 1998, “Convenţia penală privind corupţia” se înscrie în cadrul consecinţelor hotărârilor luate de şefii de stat şi de guvern ai Consiliului Europei cu ocazia celei de-a două întâlniri la vârf care a avut loc la Strasbourg la 10-11 octombrie 1997 şi ale aplicării Programului de Acţiune al Consiliului Europei împotriva Corupţiei; în cadrul aceluiaşi program, se află în prezent în curs de elaborare o convenţie civilă privind corupţia şi un cod european model de conduită pentru agenţii publici.


“Convenţia penală privind corupţia” are ca scop incriminarea coordonată a unui larg evantai de acte acte de corupţie, alinierea legislaţiilor naţionale şi îmbunătăţirea cooperării internaţionale în acest domeniu. Convenţia are un vast câmp de aplicare şi completează, în consecinţă, instrumentele juridice deja existente; ea acoperă următoarele forme de corupţie sau de comportamente corupte:


- corupţia activă şi pasivă a agenţilor publici naţionali şi a agenţilor publici străini;


- corupţia activă şi pasivă a parlamentarilor naţionali, străini şi ai adunărilor parlamentare internaţionale;


- corupţia activă şi pasivă din sectorul privat;


- corupţia activă şi pasivă a funcţionarilor internaţionali şi a altor persoane care ocupă funcţii în organizaţiile internaţionale;


- corupţia activă şi pasivă a judecătorilor naţionali, străini şi internaţionali şi a agenţilor curţilor internaţionale;


- traficul de influenţă privind agenţii publici naţionali şi străini;


- spălarea produsului infracţiunilor de corupţie;


- infracţiunile contabile (facturi, înscrisuri contabile, etc.) legate de comiterea infracţiunilor de corupţie.


Prin această Convenţie, statele sunt obligate să prevadă sancţiuni şi măsuri eficiente şi disuasive, inclusiv sancţiuni privative de libertate care pot genera extrădarea. La rândul lor, persoanele juridice vor fi considerate răspunzătoare pentru infracţiunile comise în folosul lor; ele vor fi pasibile de sancţiuni eficiente, de natură penală sau nepenală, inclusiv de amenzi.

Convenţia cuprinde şi prevederi referitoare la alte chestiuni de drept penal sau de procedură, cum ar fi competenţa jurisdicţiilor, sancţiunile şi alte măsuri, răspunderea morală a persoanelor juridice, stabilirea autorităţilor specializate în lupta împotriva corupţiei, cooperarea între autorităţile care răspund de aplicarea legii şi de supravegherea administrativă, protecţia martorilor şi a persoanelor care cooperează cu autorităţile judiciare, precum şi prevederi referitoare la actele de complicitate, la imunitate, la criteriile de stabilire a competenţei statelor, cât şi la strângerea probelor şi confiscarea produselor corupţiei.


Totodată, în cadrul acesteia figurează un capitol care vizează promovarea cooperării internaţionale (ajutor reciproc, extrădare, informare) în ce priveşte investigarea şi urmărirea infracţiunilor de corupţie.

Experienţa recentă demonstrează că în domeniul cooperării internaţionale există, în special, trei tipuri de dificultăţi majore în ce priveşte procedurile referitoare la faptele de corupţie internaţională a agenţilor publici străini: pe de-o parte, probleme care ţin de definirea şi câmpul de aplicare al infracţiunilor de corupţie, care diferă, adesea, de la o ţară la alta şi, pe de altă parte, dificultăţi care se referă la mijloacele susceptibile de a fi aplicate în materie de cooperare internaţională, în măsura în care chestiuni de procedură, dar şi motive de natură politică întârzie sau împiedică urmărirea infractorilor. Măsurile stabilite de Convenţie în materie de cooperare internaţională au ca obiect depăşirea obstacolelor celor mai importante. Astfel, aceasta prevede o obligaţie generală de cooperare în cadrul urmăririi infracţiunilor de corupţie. În plus, convenţia interzice, în materie de fapte de corupţie, recurgerea la excepţia bazată pe natura politică a infracţiunilor, facilitează transmiterea imediată a informaţiilor şi autorizează recurgerea la canale de informare directe. Totodată, Convenţia prevede că toate problemele legale de cooperarea internaţională care nu fac obiectul unor prevederi speciale sunt reglementate prin tratatele existente. 

Convenţia va intra în vigoare după ce va fi ratificată de către 14 state.

Aplicarea “Convenţiei penale privind corupţia” va fi urmărită de către “Grupul de State împotriva Corupţiei – GRECO”, a cărui înfiinţare a fost autorizată de către Comitetul Miniştrilor al Consiliului Europei, cu ocazia celei de a 102-a Sesiuni ale sale, prin Rezoluţia (98)7 adoptată la 5 mai 1998.

6. Programul OCTOPUS II


În ultimii ani, ţările Europei Centrale şi de Est s-au confruntat cu schimbări economice brutale. Privatizarea a stimulat concurenţa, dar a adus cu sine şi fenomene anomice, deviante.


Corupţia şi crima organizată în statele în tranziţie au preocupat şi preocupă atât Consiliul Europei, cât şi Uniunea Europeană, căci aceste fenomene constituie o ameninţare la adresa reformelor democratice, sociale şi economice. În luna iunie 1996, cele două organizaţii au lansat un program comun pentru sprijinirea ţărilor în întărirea măsurilor luate în lupta împotriva corupţiei şi criminalităţii organizate. 

Recomandările experţilor care au lucrat la acest program s-au bazat pe răspunsurile responsabililor guvernamentali din aceste ţări la un chestionar elaborat special în acest scop. Răspunsurile la chestionar au relevat faptul că corupţia reprezintă o practică curentă în administraţia publică, serviciile vamale, sectorul bancar şi în întreprinderile private şi că unele din aceste ţări nu dispun de echipamente şi personal calificat suficiente pentru a lupta împotriva corupţiei şi criminalităţii organizate. În plus, s-a constatat că legislaţia anumitor ţări constituie o frână în calea acestei lupte; astfel, în acest sens trebuie menţionate legile privind imunitatea funcţionarilor – care sunt tot atâtea ocazii favorizante ale corupţiei – precum şi legile bancare care interzic formal divulgarea informaţiilor privind conturile bancare, care vizează protejarea confidenţialităţii datelor bancare, dar care servesc, extrem de des, pentru a acoperi spălarea banilor murdari.


După doi ani s-a putut constata că acest program, denumit OCTOPUS, a furnizat recomandări şi principii directoare pentru 16 ţări din Europa Centrală şi de Est. Printre aceste recomandări figurează elaborarea unor coduri de conduită pentru funcţionari, schimbul de informaţii între serviciile de combatere, îmbunătăţirea formaţiei personalului abilitat cu lupta împotriva corupţiei şi cu cooperarea internaţională.


Reuşita programului OCTOPUS ţine de faptul că a permis sporirea cooperării în lupta împotriva corupţiei şi crimei organizate – cooperare atât la nivel naţional, între organisme abilitate cu combaterea, cât şi la nivel internaţional, între guvernele acestor ţări. În plus, OCTOPUS a ajutat aceste state să înţeleagă necesitatea adoptării de urgenţă a unor reforme şi mai ales, a combaterii actelor criminale care sunt, în general, “corolarul” unei economii de piaţă.


Consiliul Europei şi Comisia Europeană au decis recent să-şi continue iniţiativa comună printr-un al doilea program – OCTOPUS II – lansat la Strasbourg, la 4 februarie 1999, în cadrul unei conferinţe comune, program care va dura doi ani (1999-2000). OCTOPUS II este un program de formare, destinat întăririi eficienţei luptei duse de ţările Europei Centrale şi de Est împotriva crimei organizate şi a corupţiei care are ca obiect întărirea legislaţiei, îmbunătăţirea competenţei şi coordonării organismelor de combatere, consolidarea măsurilor preventive şi dezvoltarea cooperării internaţionale.


La programul OCTOPUS II – care beneficiază de un buget de 2,4 milioane de euro – au fost invitate să participe următoarele ţări: Albania, Bulgaria, Croaţia, Cehia, Estonia, Letonia, Lituania, Moldova, Polonia, România, Rusia, Slovacia, Slovenia, Macedonia, Ucraina şi Ungaria.


Prin acest program, Uniunea Europeană doreşte să ajute în special ţările asociate ale Europei Centrale şi de Est să se pregătească pentru aderare. La rândul său, Consiliul Europei vede în OCTOPUS II o importantă contribuţie la consolidarea reformelor juridice şi constituţionale, a statului de drept şi a securităţii democratice în unele din ţările care au devenit recent membre. Grupurile criminale care operează adesea la nivel internaţional au recurs la corupţie pentru a scăpa de reprimare, pentru a influenţa procesul de luare a deciziei, inclusiv în domeniul politic şi pentru a se infiltra în economia legală. De mai mulţi ani, corupţia şi criminalitatea organizată sunt considerate ca ameninţări grave pentru stabilitatea instituţiilor democratice, a statului de drept, a economiei de piaţă şi a progresului economic şi social. Programul OCTOPUS II va contribui la crearea unui cadru juridic şi instituţional care să permită fiecăreia din aceste ţări să reacţioneze în mod adecvat faţă de aceste fenomene periculoase; va fi facilitată aplicarea recomandărilor adresate ţărilor participante cu ocazia primei faze a OCTOPUS (1996-1998).


Totodată, programul OCTOPUS II trebuie să joace un rol important în pregătirea aderării celor 10 ţări ale Europei Centrale şi de Est care au solicitat să devină membre ale Uniunii Europene. Conform priorităţilor Parteneriatelor de aderare, programul va ajuta aceste state să integreze acquis-ul Uniunii în domeniul justiţiei şi al afacerilor interne, inclusiv instrumentele pertinente ale Consiliului Europei şi, de asemenea, le va ajuta să-şi armonizeze legislaţia şi practicile interne în conformitate cu normele şi exigenţele Uniunii Europene.

Vor fi organizate o asistenţă şi o formaţie intensivă – seminare, ateliere, vizite de studiu strategic combinate – pentru funcţionari, judecători, procurori şi poliţişti angajaţi în lupta împotriva corupţiei şi a criminalităţii organizate. Activităţile vor acoperi subiecte cum sunt tehnicile de anchetă, schimbul de informaţii, cooperarea între diferite organe şi servicii, protecţia “actorilor” vulnerabili, criminalitatea economică şi cooperarea internaţională în materie penală. Reprezentanţi ai ţărilor beneficiare vor fi invitaţi să-şi analizeze legislaţiile, instituţiile şi practicile interne şi să identifice, în cooperare cu omologii lor din Uniunea Europeană şi în raport cu acquis-ul comunitar, modificările necesare.

 

 

 

 

 

 

Anexa nr. 1

CONSILIUL EUROPEI

CONVENŢIA PENALĂ PRIVIND CORUPŢIA,

Strasbourg, 27.I.1999

 

Preambul

Statele membre ale Consiliului Europei şi celelalte state semnatare ale prezentei Convenţii,

Considerând că scopul Consiliului Europei este de a realiza o unitate mai strânsă a membrilor săi;

Recunoscând importanţa întăririi cooperării cu celelalte state semnatare ale prezentei Convenţii;

Convinse de necesitatea de a continua, ca prioritate, o politică penală comună care să tindă la protejarea societăţii împotriva corupţiei, inclusiv prin adoptarea unei legislaţii corespunzătoare şi a unor măsuri adecvate;

Subliniind faptul că corupţia constituie o ameninţare pentru supremaţia dreptului, democraţiei şi drepturilor omului, subminează principiile unei bune administraţii, echităţii şi dreptăţii sociale, denaturează concurenţa, împiedică dezvoltarea economică şi pune în pericol stabilitatea instituţiilor democratice şi fundamentele morale ale societăţii;

Convinse că eficienţa luptei împotriva corupţiei presupune o cooperare internaţională penală intensificată, rapidă şi adaptată în materie penală;

Felicitându-se pentru desfăşurările recente care contribuie la îmbunătăţirea conştientizării şi cooperării la nivel internaţional în lupta împotriva corupţiei, inclusiv acţiunile întreprinse de către ONU, Banca Mondială, Fondul Monetar Internaţional, Organizaţia Mondială a Comerţului, Organizaţia Statelor Americane, OCDE şi Uniunea Europeană;

Având în vedere Programul de acţiune împotriva corupţiei, adoptat de către Comitetul Miniştrilor al Consiliului Europei în noiembrie 1996, ca urmare a recomandărilor celei de-a 19-a Conferinţe a miniştrilor europeni de justiţie (La Valetta, 1994);

Reamintind, în acest context, importanţa participării statelor care nu sunt membre la activităţile Consiliului Europei împotriva corupţiei şi felicitându-se pentru contribuţia lor preţioasă la punerea în aplicare a Programului de acţiune împotriva corupţiei;

Reamintind, în plus, că Rezoluţia nr. 1 adoptată de miniştrii europeni de justiţie cu ocazia celei de-a 21-a Conferinţe a acestora (Praga, 1997) cheamă la aplicarea rapidă a Programului de acţiune împotriva corupţiei şi recomandă, în special, elaborarea unei convenţii penale privind corupţia care să prevadă incriminarea coordonată a infracţiunilor de corupţie, o cooperare întărită în urmărirea unor asemenea infracţiuni şi un mecanism de urmărire eficient, deschis statelor membre şi statelor care nu sunt membre, pe picior de egalitate;

Reamintind că şefii de stat şi de guvern ai Consiliului Europei au hotărât, cu ocazia celei de-a doua întâlniri la vârf care a avut loc la Strasbourg la 10-11 octombrie 1997, să caute răspunsuri comune pentru sfidările pe care le reprezintă extinderea corupţiei şi că au adoptat un Plan de acţiune care, urmărind să promoveze cooperarea în lupta împotriva corupţiei, inclusiv legăturile acesteia cu crima organizată şi spălarea banilor, încredinţează Comitetului Miniştrilor în special sarcina finalizării rapide a lucrărilor elaborării instrumentelor juridice internaţionale, conform Programului de acţiune împotriva corupţiei;

Considerând, în plus, că Rezoluţia (97)24 referitoare la cele 20 de principii directoare pentru lupta împotriva corupţiei, adoptată la 6 noiembrie 1997 de către Comitetul Miniştrilor cu ocazia celei de-a 101-a sesiuni ale sale, subliniază necesitatea finalizării rapide a elaborării instrumentelor juridice internaţionale, pentru aplicarea Programului de acţiune împotriva corupţiei;

Având în vedere adoptarea, cu ocazia celei de-a 102-a sesiuni a Comitetului Miniştrilor, la 5 mai 1998, a Rezoluţiei (98)7 referitoare la autorizarea realizării Acordului parţial lărgit pentru înfiinţarea “Grupului de State împotriva Corupţiei – GRECO”, instituţie care are ca obiect îmbunătăţirea capacităţii membrilor săi de a lupta împotriva corupţiei şi care veghează la punerea în aplicare a angajamentelor lor în acest domeniu,

Au convenit cele ce urmează:

 

Capitolul I – Terminologie

 

Articolul 1 – Terminologie


În cadrul prezentei Convenţii:


a. expresia «agent public» este interpretată cu referire la definiţia «funcţionar», «funcţionar public», «primar», «ministru» sau «judecător» în dreptul naţional al statului în care persoana în cauză exercită această funcţie şi aşa cum este aceasta aplicată în dreptul său penal;


b. termenul de «judecător» prevăzut la alineatul de mai sus cuprinde membrii ministerului public şi persoanele care exercită funcţii judiciare;


c. în cazul urmăririlor care implică un agent public al altui stat, statul care urmăreşte nu poate aplica definiţia de agent public decât în măsura în care această definiţie este compatibilă cu dreptul său naţional;


d. «persoană juridică» se referă la orice entitate care are acest statut în virtutea dreptului naţional aplicabil, făcând excepţie statele sau alte entităţi publice în exercitarea prerogativelor lor de putere politică şi de organizaţii internaţionale publice.

 

Capitolul II – Măsuri care trebuie luate

la nivel naţional

 


Articolul 2 – Corupţia activă a agenţilor publici naţionali


Fiecare Parte adoptă măsurile legislative şi alte măsuri care se dovedesc necesare pentru a încadra ca infracţiune, conform dreptului său intern, atunci când actul a fost comis în mod intenţionat, fapta de a propune, a oferi şi a da, direct sau indirect, orice avantaj necuvenit unuia dintre agenţii săi publici, pentru el-însuşi sau pentru altcineva, în scopul de a îndeplini sau de a se abţine să îndeplinească un act în exercitarea funcţiilor sale.


Articolul 3 – Corupţia pasivă a agenţilor publici naţionali


Fiecare Parte adoptă măsurile legislative şi alte măsuri care se dovedesc necesare pentru a încadra ca infracţiune, conform dreptului său intern, atunci când actul a fost comis în mod intenţionat, fapta unuia dintre agenţii săi publici de a solicita sau primi, direct sau indirect, orice avantaj necuvenit pentru el-însuşi sau pentru altcineva sau de a accepta oferta sau promisiunea în scopul de a îndeplini sau a se abţine să îndeplinească un act în exercitarea funcţiilor sale.

Articolul 4 – Corupţia membrilor adunărilor publice naţionale


Fiecare Parte adoptă măsurile legislative şi alte măsuri care se dovedesc necesare pentru a încadra ca infracţiune, conform dreptului său intern, actele prevăzute la art. 2 şi 3 atunci când acestea implică orice persoană membră a oricărei adunări publice naţionale care exercită competenţe legislative sau administrative.


Articolul 5 – Corupţia agenţilor publici străini


Fiecare Parte adoptă măsurile legislative şi alte măsuri care se dovedesc necesare pentru a încadra ca infracţiune, conform dreptului său intern, actele prevăzute la art. 2 şi 3 atunci când acestea implică un agent public al oricărui alt stat.


Articolul 6 – Corupţia membrilor adunărilor publice străine


Fiecare Parte adoptă măsurile legislative şi alte măsuri care se dovedesc necesare pentru a încadra ca infracţiune, conform dreptului său intern, actele prevăzute la art. 2 şi 3 atunci când acestea implică orice persoană membră a oricărei adunări publice care exercită competenţe legislative sau administrative ale oricărui alt stat.


Art. 7 – Corupţia activă în sectorul privat


Fiecare Parte adoptă măsurile legislative şi alte măsuri care se dovedesc necesare pentru a încadra ca infracţiune, conform dreptului său intern, atunci când actul a fost comis în mod intenţionat, în cadrul unei activităţi comerciale, fapta de a promite de a oferi sau da, direct sau indirect, orice avantaj necuvenit oricărei persoane care conduce o entitate din sectorul privat sau lucrează pentru aceasta, pentru ea-însăşi sau pentru altcineva, în scopul de a îndeplini sau a se abţine să îndeplinească un act încălcând îndatoririle pe care le are.

 

 

 

 


Articolul 8 – Corupţia pasivă în sectorul privat


Fiecare Parte adoptă măsurile legislative şi alte măsuri care se dovedesc necesare pentru a încadra ca infracţiune, conform dreptului său intern, atunci când un act a fost comis în mod intenţionat, în cadrul unei activităţi comerciale, fapta oricărei persoane care conduce o entitate din sectorul privat sau lucrează pentru aceasta, de a solicita sau primi, direct sau prin intermediul unui terţ, un avantaj necuvenit sau de a accepta oferta sau promisiunea, pentru ea-însăşi sau pentru altcineva, în scopul de a îndeplini sau a se abţine să îndeplinească un act încălcând îndatoririle pe care le are.


Articolul 9 – Corupţia funcţionarilor internaţionali


Fiecare Parte adoptă măsurile legislative sau alte măsuri care se dovedesc necesare pentru a încadra ca infracţiune, conform dreptului său intern, actele menţionate la art. 2 şi 3 atunci când acestea implică orice persoană care are calitatea de funcţionar sau agent contractual, în sensul statutului agenţilor, al oricărei organizaţii publice internaţionale sau supranaţionale la care Partea este membru, precum şi orice persoană, indiferent dacă este sau nu detaşată pe lângă o asemenea organizaţie, care exercită funcţii corespunzătoare celor ale funcţionarilor sau agenţilor menţionaţi.


Articolul 10 – Corupţia membrilor adunărilor parlamentare 

internaţionale


Fiecare Parte adoptă măsurile legislative sau alte măsuri care se dovedesc necesare pentru a încadra ca infracţiune, conform dreptului său intern, actele prevăzute la art. 4 atunci când acestea implică orice persoană membră a unei adunări parlamentare ale unei organizaţii internaţionale sau supranaţionale la care Partea este membru.


Articolul 11 – Corupţia judecătorilor şi a agenţilor curţilor

internaţionale 

 


Fiecare Parte adoptă măsurile legislative şi alte măsuri care se dovedesc necesare pentru a încadra ca infracţiune, conform dreptului său intern, actele menţionate la art. 2 şi 3 atunci când acestea implică orice persoană care exercită funcţii judiciare în cadrul unei curţi internaţionale a cărei competenţă este acceptată de către Parte sau orice funcţionar la grefa unei asemenea curţi.


Articolul 12 – Trafic de influenţă


Fiecare Parte adoptă măsurile legislative şi alte măsuri care se dovedesc necesare pentru a încadra ca infracţiune, conform dreptului său intern, atunci când un act a fost comis în mod intenţionat, fapta de a propune, oferi sau da, direct sau indirect, orice avantaj necuvenit cu titlu de remuneraţie oricui afirmă sau confirmă că este capabil să exercite o influenţă asupra luării deciziei de către orice persoană prevăzută la art. 2, 4-6 şi 9-11, avantajul necuvenit fiind pentru sine-însuşi sau pentru altcineva, precum şi fapta de a solicita, primi sau accepta oferta sau promisiunea cu titlu de remuneraţie pentru această influenţă, indiferent dacă influenţa este sau nu exercitată sau dacă influenţa presupusă produce sau nu rezultatul urmărit.


Articolul 13 – Spălarea produsului infracţiunilor de corupţie


Fiecare Parte adoptă măsurile legislative sau alte măsuri care se dovedesc necesare pentru a încadra ca infracţiune, conform dreptului său intern, actele menţionate în Convenţia Consiliului Europei referitoare la spălarea, depistarea, sechestrarea şi confiscarea produselor infracţiunii (STE no 141) la art. 6, paragrafele 1 şi 2, în condiţiile prevăzute de acestea, atunci când infracţiunea principală este constituită de una din infracţiunile stabile conform art. 2-12 ale prezentei Convenţii, în măsura în care Partea nu a formulat rezerve sau declaraţii faţă de aceste infracţiuni sau nu consideră aceste infracţiuni ca infracţiuni grave în conformitate cu legislaţia referitoare la spălarea banilor.


Articolul 14 – Infracţiuni contabile


Fiecare Parte adoptă măsurile legislative şi alte măsuri care se dovedesc necesare pentru a încadra ca infracţiune pasibilă de sancţiuni penale sau alte tipuri de sancţiuni, conform dreptului său intern, atunci când sunt comise intenţionat, actele sau omisiunile următoare, destinate să comită, să disimuleze sau să mascheze infracţiunile prevăzute la art. 2-12, în măsura în care Partea nu a formulat rezerve sau declaraţii:

a. întocmirea sau utilizarea unei facturi sau a oricărui alt document sau înscris contabil care conţine informaţii false sau incomplete;

b. omiterea, în mod ilicit, a contabilizării unui vărsământ.

Articolul 15 – Acte de participare

Fiecare Parte adoptă măsurile legislative şi alte măsuri care se dovedesc necesare pentru a încadra ca infracţiune, conform dreptului său intern, orice act de complicitate la una din infracţiunile stabilite în conformitate cu prezenta Convenţie.

Articolul 16 – Imunitate

Prevederile prezentei Convenţii nu aduc atingere prevederilor nici unui tratat, protocol sau statut şi nici textelor lor de aplicare, în ce priveşte ridicarea imunităţii.

 


Articolul 17 – Competenţă 


1. Fiecare Parte adoptă măsurile legislative şi alte măsuri care se dovedesc necesare pentru a-şi stabili competenţa referitor la o infracţiune în conformitate cu art. 2-14 ale prezentei Convenţii, atunci când:

a. infracţiunea este comisă integral sau în parte pe teritoriul său;

b. autorul infracţiunii este unul din cetăţenii săi, unul dintre agenţii săi publici sau unul din membrii adunărilor publice naţionale;

c. infracţiunea implică unul din agenţii săi publici sau membrii adunărilor publice naţionale sau orice persoană prevăzută la art. 9-11, care este, în acelaşi timp, unul dintre cetăţenii săi.

2. Fiecare stat poate preciza, în momentul semnării sau depunerii instrumentului său de ratificare, acceptare, aprobare sau aderare, într-o declaraţie adresată Secretarului General al Consiliului Europei, că îşi rezervă dreptul de a nu aplica sau de a aplica numai în condiţii speciale, regulile de competenţă definite la paragrafele 1 b şi c ale prezentului articol sau o anumită parte a acestor paragrafe.

3. Atunci când o Parte a făcut uz de posibilitatea de rezervă prevăzută la paragraful 2 al prezentului articol, ea adoptă măsurile care se dovedesc necesare pentru a-şi stabili competenţa referitor la infracţiunile stabilite în conformitate cu prezenta Convenţie, dacă autorul presupus al infracţiunii este prezent pe teritoriul său şi nu poate fi extrădat către o altă Parte numai din cauza cetăţeniei sale, după o cerere de extrădare.

4. Prezenta Convenţie nu exclude exercitarea de către o Parte a oricărei competenţe penale stabilite conform dreptului său intern.

Articolul 18 – Responsabilitatea persoanelor juridice 


1. Fiecare Parte adoptă măsurile legislative şi alte măsuri care se dovedesc necesare pentru a se asigura că persoanele juridice pot fi făcute răspunzătoare de infracţiunile de corupţie activă, trafic de influenţă şi spălare de capitaluri stabilite conform prezentei Convenţii, atunci când sunt comise în contul lor de către orice persoană fizică care acţionează fie individual, fie ca membru al unui organ al persoanei juridice care exercită o atribuţie de conducere în cadrul acesteia, pe următoarele baze:

· o competenţă de reprezentare a persoanei juridice; sau

· o autoritate de a lua decizii în numele persoanei juridice; sau

· o autoritate pentru a exercita un control în cadrul persoanei juridice;

precum şi prin participarea unei asemenea persoane fizice în calitate de complice sau instigator la comiterea infracţiunilor menţionate mai sus.

2. Făcând abstracţie de cazurile deja prevăzute la paragraful 1, fiecare Parte ia măsurile necesare pentru a se asigura că o persoană juridică poate fi făcută răspunzătoare atunci când absenţa supravegherii sau controlului din partea unei persoane fizice prevăzute la paragraful 1 a făcut posibilă comiterea infracţiunilor menţionate la paragraful 1 în contul numitei persoane juridice de către o persoană fizică supusă autorităţii acesteia.

3. Răspunderea persoanei juridice conform paragrafelor 1 şi 2 nu exclude urmărirea penală a persoanelor fizice autoare, instigatoare sau complice a infracţiunilor menţionate la paragraful 1.

Articolul 19 – Sancţiuni şi măsuri

1. Ţinând cont de gravitatea infracţiunilor stabilite conform prezentei Convenţii, fiecare Parte prevede, pentru infracţiunile stabilite conform art. 2-14, sancţiuni şi măsuri efective, proporţionale şi disuasive incluzând, atunci când sunt comise de către persoane fizice, sancţiuni privative de libertate care pot genera extrădarea.

2. Fiecare Parte se asigură că în caz de răspundere stabilită conform art. 18, paragrafele 1 şi 2, persoanele juridice sunt pasibile de sancţiuni eficiente, proporţionale şi disuasive de natură penală sau nepenală, inclusiv de amenzi.

3. Fiecare Parte adoptă măsurile legislative şi alte măsuri care se dovedesc necesare pentru a-i permite să confişte sau să priveze în alt mod de instrumentele şi produsele infracţiunilor stabilite conform prezentei Convenţii sau de bunurile a căror valoare corespunde acestor produse.

Articolul 20 – Autorităţi specializate

Fiecare Parte adoptă măsurile care se dovedesc necesare pentru ca persoane sau entităţi să fie specializate în lupta împotriva corupţiei. Acestea vor dispune de independenţa necesară, în cadrul principiilor fundamentale ale sistemului juridic al Părţii, pentru a-şi putea exercita funcţiile în mod eficient şi liber de orice presiune ilicită. Părţile veghează ca personalul acestor entităţi să dispună de o formaţie şi de resurse financiare adaptate funcţiilor pe care le exercită.

Articolul 21 – Cooperare între autorităţi naţionale

Fiecare Parte adoptă măsurile corespunzătoare care se dovedesc necesare pentru a se asigura că autorităţile publice, precum şi orice agent public, cooperează, în conformitate cu dreptul naţional, cu autorităţile abilitate cu investigarea şi urmărirea infracţiunilor:

a. informând autorităţile în cauză, din proprie iniţiativă, atunci când există motive întemeiate de a considera că a fost comisă una din infracţiunile stabilite în conformitate cu art. 2-14, sau

b. furnizând, la cerere, autorităţilor în cauză, toate informaţiile necesare.

Articolul 22 – Protecţia colaboratorilor justiţiei şi a martorilor

Fiecare Parte adoptă măsurile legislative şi alte măsuri care se dovedesc necesare pentru a asigura o protecţie efectivă şi corespunzătoare:

a. persoanelor care furnizează informaţii privind infracţiuni stabilite în conformitate cu art. 2-14 sau care colaborează în alt mod cu autorităţile abilitate cu investigarea sau urmărirea;

b. martorilor care fac o depoziţie privind asemenea infracţiuni.

Articolul 23 – Măsuri care vizează facilitarea culegerii probelor


 şi confiscarea produselor

1. Fiecare Parte adoptă măsurile legislative şi alte măsuri care se dovedesc necesare, inclusiv cele care permit utilizarea tehnicilor de investigaţie speciale conform legislaţiei naţionale, pentru a facilita culegerea probelor referitoare la infracţiunile stabilite în conformitate cu art. 2-14 şi pentru a-i permite să identifice, să cerceteze, să păstreze şi să sechestreze instrumentele şi produsele corupţiei sau bunurile a căror valoare corespunde acestor produse, susceptibile de a face obiectul măsurilor prevăzute la paragraful 3 al art. 9 al prezentei Convenţii.

2. Fiecare Parte adoptă măsurile legislative sau alte măsuri care se dovedesc necesare pentru a abilita tribunalele sau altele din autorităţile sale competente să dispună transmiterea sau sechestrarea dosarelor bancare, financiare sau comerciale în scopul aplicării măsurilor prevăzute la paragraful 1 al prezentului articol.

3. Secretul Bancar nu constituie un obstacol faţă de măsurile definite la paragrafele 1 şi 2 ale prezentului articol.

 

 

Capitolul III – Urmărirea punerii în practică

Articolul 24 – Urmărire

Grupul de state împotriva Corupţiei (GRECO) asigură urmărirea punerii în practică de către Părţi a prezentei Convenţii.

Capitolul IV – Cooperare internaţională

Articolul 25 – Principii generale şi măsuri aplicabile 

cooperării internaţionale

1. Părţile cooperează unele cu altele, conform prevederilor instrumentelor internaţionale pertinente privind cooperarea internaţională în materie penală sau aranjamentelor stabilite pe baza legislaţiilor uniforme sau reciproce şi conform dreptului lor naţional, în măsura cea mai largă cu putinţă, în scopul investigaţiilor şi procedurilor privind infracţiunile care ţin de câmpul de aplicare al prezentei Convenţii.

2. Dacă nici un instrument internaţional sau aranjament dintre cele prevăzute la paragraful 1 de mai sus nu este în vigoare între Părţi, se aplică art. 26-31 ale prezentului capitol.

3. Articolele 26-31 ale prezentului capitol se aplică şi atunci când sunt mai favorabile decât prevederile conţinute de instrumentele internaţionale sau aranjamentele prevăzute la paragraful 1 de mai sus.

Articolul 26 – Ajutor reciproc

1. Părţile îşi acordă cel mai larg ajutor reciproc posibil pentru a trata fără întârziere cererile formulate de autorităţile abilitate, conform legilor lor naţionale, de a ancheta sau urmări infracţiunile care ţin de câmpul de aplicare al prezentei Convenţii.

2. Ajutorul reciproc în sensul paragrafului 1 al prezentului articol poate fi refuzat dacă Partea reclamată consideră că faptul de a accede la cerere ar fi de natură să aducă atingere intereselor sale fundamentale, suveranităţii naţionale, securităţii naţionale sau ordinii publice.

3. Părţile nu vor invoca secretul bancar pentru a justifica refuzul lor de a coopera în conformitate cu prezentul capitol. Atunci când dreptul său intern o cere, o Parte poate solicita să fie autorizată o cerere de cooperare care ar implica ridicarea secretului bancar, fie de către un judecător, fie de către altă autoritate judiciară, inclusiv ministerul public, aceste autorităţi acţionând în materie de infracţiuni.

Articolul 27 – Extrădare

1. Infracţiunile care ţin de câmpul de aplicare al prezentei Convenţii sunt considerate ca incluse în orice tratat de extrădare în vigoare între Părţi ca infracţiuni care determină extrădarea. Părţile se angajează să includă aceste infracţiuni în oricare alt tratat de extrădare pe care îl vor încheia, ca infracţiuni care determină extrădarea.

2. Dacă o parte care subordonează extrădarea existenţei unui tratat primeşte o cerere de extrădare de la o Parte cu care nu a încheiat un asemenea tratat, ea poate considera prezenta Convenţie ca bază legală a extrădării pentru toate infracţiunile stabilite conform prezentei Convenţii.

3. Părţile care nu subordonează extrădarea existenţei unui tratat recunosc infracţiunile stabilite conform prezentei Convenţii ca infracţiuni care determină extrădarea.

4. Extrădarea este subordonată condiţiilor prevăzute de dreptul Părţii reclamate sau de către tratatele de extrădare aplicabile, inclusiv motivele pentru care Partea reclamată poate refuza extrădarea. 

5. Dacă extrădarea cerută determinat de o infracţiune stabilită conform prezentei Convenţii este refuzată exclusiv pe baza cetăţeniei persoanei care face obiectul cererii sau pentru că Partea reclamată se consideră competentă în ce priveşte speţa, Partea reclamată prezintă problema autorităţilor sale competente în scopul urmăririi, exceptând cazul în care alte prevederi au fost convenite cu Partea reclamantă şi informează în timp util asupra rezultatului definitiv.

Articolul 28 – Informaţii prompte

Fără a prejudicia propriile sale investigaţii sau proceduri, o Parte poate comunica, fără o cerere prealabilă, unei alte Părţi, informaţii factuale, atunci când consideră că divulgarea acestor informaţii este susceptibilă să ajute Partea beneficiară să înceapă sau să efectueze investigaţii sau urmăriri privind infracţiunile stabilite conform prezentei Convenţii sau este susceptibilă să provoace o cerere a acestei Părţi, în sensul prezentului capitol.

Articolul 29 – Autoritate centrală

1. Părţile desemnează o autoritate centrală sau, la nevoie, mai multe autorităţi centrale, abilitată/abilitate să transmită cererile formulate în conformitate cu prezentul capitol, să răspundă la acestea, să le execute sau să le transmită autorităţilor care au competenţa de a le executa.

2. Fiecare Parte comunică Secretarului General al Consiliului Europei, în momentul semnării sau în momentul depunerii instrumentului său de ratificare, acceptare, aprobare sau aderare, denumirea şi adresa autorităţilor desemnate, prin aplicarea paragrafului 1 al prezentului articol.

Articolul 30 – Corespondenţă directă

1. Autorităţile centrale comunică direct între ele.

1. 2. În caz de urgenţă, cererile de ajutor reciproc judiciar sau comunicările referitoare la acestea pot fi transmise direct de către autorităţile judiciare, inclusiv ministerul public, ale Părţii reclamante către autorităţi similare ale Părţii reclamate. În asemenea cazuri, o copie trebuie transmisă, simultan, autorităţii centrale a Părţii reclamate, prin intermediul autorităţii centrale a Părţii reclamante. 

2. 3. Orice cerere sau comunicare formulată prin aplicarea paragrafelor 1 şi 2 ale prezentului articol poate fi prezentată prin intermediul Organizaţiei internaţionale a poliţiei criminale (Interpol).

4. Dacă o cerere este prezentată în conformitate cu paragraful 1 al prezentului articol şi dacă autoritatea sesizată nu este competentă să-i dea curs, aceasta o transmite autorităţii competente din ţara sa şi informează în acest sens Partea reclamantă.

5. Cererile şi comunicările prezentate în conformitate cu paragraful 2 al prezentului capitol care nu implică măsuri coercitive pot fi transmise direct de către autoritatea competentă a Părţii reclamante autorităţii competente a Părţii reclamate.

6. În momentul semnării sau depunerii instrumentului său de ratificare, acceptare, aprobare sau aderare, fiecare stat poate informa Secretarul General al Consiliului Europei că, din raţiuni de eficienţă, cererile formulate prin aplicarea acestui capitol trebuie să fie adresate autorităţii sale centrale.

Articolul 31 – Informare

Partea reclamată informează fără întârziere Partea reclamantă în legătură cu cursul dat imediat unei cereri formulate în conformitate cu prezentul capitol şi cu rezultatul definitiv al cursului dat cererii. Partea reclamată informează fără întârziere Partea reclamantă şi cu privire la circumstanţele care fac imposibilă executarea măsurilor solicitate sau care riscă să o întârzie în mod considerabil.

 

Capitolul V – Dispoziţii finale


Articolul 32 – Semnare şi intrare în vigoare


1. Prezenta Convenţie este deschisă spre semnare statelor membre ale Consiliului Europei şi statelor care nu sunt membre care au participat la elaborarea sa. Aceste state îşi pot exprima consimţământul să fie ţinute de obligaţii prin:

a. semnare fără rezerve de ratificare, acceptare sau aprobare, sau

b. semnare sub rezerva ratificării, acceptării sau aprobării, urmată de ratificare, acceptare sau aprobare.

2. Instrumentele de ratificare, acceptare sau aprobare vor fi depuse la Secretarul General al Consiliului Europei.

3. Prezenta Convenţie va intra în vigoare în prima zi a lunii care urmează expirării unei perioade de trei luni de la data la care paisprezece state îşi vor fi exprimat consimţământul de a fi ţinute de obligaţii prin Convenţie, conform prevederilor paragrafului 1. Un stat care nu este membru al Grupului de State împotriva Corupţiei (GRECO) în momentul ratificării va deveni în mod automat în ziua intrării în vigoare a prezentei Convenţii.

4. Pentru orice stat semnatar care-şi va exprima ulterior consimţământul de a fi ţinut de obligaţii prin Convenţie, aceasta va intra în vigoare în prima zi a lunii care urmează expirării unei perioade de trei luni de la data exprimării consimţământului său de a fi ţinut de obligaţii prin Convenţie, conform paragrafului 1. Un stat semnatar care nu este membru al Grupului de State împotriva Corupţiei (GRECO) în momentul ratificării va deveni în mod automat în ziua intrării în vigoare a prezentei Convenţii în ce-l priveşte.

Articolul 33 – Aderare la Convenţie

1. După intrarea în vigoare a prezentei Convenţii, Comitetul Miniştrilor al Consiliului Europei va putea, după consultarea statelor contractante ale Convenţiei, să invite Comunitatea europeană, precum şi oricare alt stat care nu este membru al Consiliului care nu a participat la elaborarea sa să adere la prezenta Convenţie printr-o hotărâre luată cu majoritatea prevăzută la art. 20 d al Statutului Consiliului Europei şi cu unanimitatea reprezentanţilor statelor contractante care au dreptul să facă parte din Comitetul Miniştrilor.

2. Pentru Comunitatea Europeană şi pentru oricare alt stat care aderă, Convenţia va intra în vigoare în prima zi a lunii care urmează expirării unei perioade de trei luni de la data depunerii instrumentului de aderare la Secretarul General al Consiliului Europei. Comunitatea Europeană şi oricare stat care aderă vor deveni automat membrii GRECO, dacă nu sunt deja în momentul aderării, în ziua intrării în vigoare a prezentei Convenţii în ce-i priveşte.

Articolul 34 – Aplicare teritorială

1. Oricare stat va putea desemna, în momentul semnării sau în momentul depunerii instrumentului său de ratificare, acceptare, aprobare sau aderare, teritoriul sau teritoriile pe care se aplică prezenta Convenţie.

2. Oricare Parte va putea extinde, în orice moment ulterior, printr-o declaraţie adresată Secretarului General al Consiliului Europei, aplicarea prezentei Convenţii la oricare alt teritoriu desemnat în declaraţie. Convenţia va intra în vigoare pentru acest teritoriu în prima zi a lunii care urmează expirării unei perioade de trei luni de la data primirii acestei declaraţii de către Secretarul General.

3. Orice declaraţie făcută conform celor două paragrafe precedente va putea fi retrasă în ce priveşte orice teritoriu desemnat în această declaraţie, prin notificare adresată Secretarului General al Consiliului Europei. Retragerea va căpăta efect în prima zi a lunii care urmează expirării unei perioade de trei luni de la data primirii acestei notificări de către Secretarul General.

Articolul 35 – Relaţii cu alte convenţii şi acorduri

1. Prezenta Convenţie nu aduce atingere drepturilor şi obligaţiilor care decurg din convenţiile internaţionale multilaterale referitoare la probleme speciale.

2. Părţile la Convenţie vor putea încheia între ele acorduri bilaterale sau multilaterale referitoare la problemele reglementate prin prezenta Convenţie, în scopul completării sau întăririi prevederilor acesteia sau pentru a facilita aplicarea principiilor pe care ea le consacră.

3. Dacă două sau mai multe Părţi au încheiat deja un acord sau un tratat referitor la un subiect acoperit de prezenta Convenţie sau dacă ele au stabilit în alt mod relaţiile lor referitor la acest subiect, acestea vor avea facultatea de a aplica acest acord, tratat sau aranjament în locul prezentei Convenţii, dacă acesta facilitează cooperarea internaţională.

Articolul 36 – Declaraţie

Orice stat poate declara, în momentul semnării sau al depunerii instrumentului său de ratificare, acceptare, aprobare sau aderare că va încadra ca infracţiune penală corupţia activă şi pasivă a agenţilor publici străini în sensul art. 5, a funcţionarilor internaţionali în sensul art. 9 sau a judecătorilor şi agenţilor curţilor internaţionale în sensul art. 11, numai în măsura în care un agent public sau un judecător îndeplineşte sau se abţine să îndeplinească un act încălcând îndatoririle sale oficiale.

Articolul 37 – Rezerve

1. Oricare stat poate declara, în momentul semnării sau al depunerii instrumentului său de ratificare, acceptare, aprobare sau aderare, că nu va încadra ca infracţiuni conform dreptului său intern, integral sau în parte, actele prevăzute la art. 4, 6-8, 10 şi 12 sau infracţiunile de corupţie pasivă prevăzute la art. 5.

2. Oricare stat poate declara, în momentul semnării sau al depunerii instrumentului său de ratificare, acceptare, aprobare sau aderare că va face uz de rezerva care figurează la art. 17, paragraf 2.

3. Oricare stat poate declara, în momentul semnării sau al depunerii instrumentului său de ratificare, acceptare, aprobare sau aderare, că poate refuza o cerere de ajutor reciproc judiciar în conformitate cu art. 26, paragraf 1, dacă cererea priveşte o infracţiune pe care Partea reclamată o consideră ca infracţiune politică.

4. Prin aplicarea paragrafelor 1, 2 şi 3 ale prezentului articol, un stat nu poate formula rezerve la mai mult de cinci prevederi menţionate la aceste paragrafe. Nici o altă rezervă nu este admisă. Rezervele de aceeaşi natură referitoare la art. 4, 6 şi 10 vor fi considerate ca o singură rezervă.

Articolul 38 – Validitate şi examinarea declaraţiilor şi 

rezervelor


1. Declaraţiile prevăzute la art. 36 şi rezervele prevăzute la art. 37 sunt valabile trei ani din ziua intrării în vigoare a Convenţiei pentru statul respectiv. Totodată, aceste rezerve pot fi reînnoite pentru perioade de aceeaşi durată.


2. Douăsprezece luni înainte de expirarea declaraţiei sau rezervei, Secretarul General al Consiliului Europei informează statul respectiv cu privire la această expirare. Trei luni înainte de data expirării, statul notifică Secretarului General intenţia sa de a menţine, modifica sau retrage declaraţia sau rezerva. În caz contrar, Secretarul General informează acest stat că declaraţia sau rezerva sa este prelungită în mod automat pentru o perioadă de şase luni. Dacă statul respectiv nu notifică hotărârea de a-şi menţine sau modifica rezervele înainte de expirarea acestei perioade, rezerva/rezervele nu mai este/sunt valabilă/valabile.


3. Dacă o Parte formulează o declaraţie sau o rezervă conform art. 36 şi 37, ea furnizează GRECO, înainte de reînnoire sau la cerere, explicaţii referitoare la motivele care justifică menţinerea acesteia.


Articolul 39 – Amendamente


1. Amendamentele la prezenta Convenţie pot fi propuse de către fiecare Parte şi orice propunere va fi comunicată de către Secretarul General al Consiliului Europei statelor membre ale Consiliului Europei şi fiecărui stat care nu este membru care a aderat sau a fost invitat să adere la prezenta Convenţie, conform prevederilor art. 33.


2. Orice amendament propus de către o Parte este comunicat Comitetului European pentru Problemele Criminalităţii (CDPC), care prezintă Comitetului Miniştrilor avizul său referitor la amendamentul propus.


3. Comitetul Miniştrilor examinează amendamentul propus şi avizul prezentat de CDPC şi, după consultarea statelor care nu sunt membre - Părţi la prezenta Convenţie – poate adopta amendamentul.


4. Textul oricărui amendament adoptat de către Comitetul Miniştrilor conform paragrafului 3 al prezentului articol este transmis Părţilor pentru acceptare.


5. Orice amendament adoptat conform paragrafului 3 al prezentului articol va intra în vigoare a treia zi după ce toate Părţile vor fi informat Secretarul General că l-au acceptat.


Articolul 40 – Reglementarea diferendelor


1. Comitetul European pentru Problemele Criminalităţii al Consiliului Europei va fi informat asupra interpretării şi aplicării prezentei Convenţii.


2. În caz de diferend între Părţi asupra interpretării sau aplicării prezentei Convenţii, Părţile se vor strădui să ajungă la reglementarea diferendului prin negociere sau prin oricare alt mijloc paşnic, la alegerea lor, inclusiv prezentarea diferendului Comitetului European pentru Problemele Criminalităţii, unui tribunal de arbitraj, care va lua hotărârile care duc la soluţionarea diferendului Părţilor, sau Curţii internaţionale de justiţie, potrivit unui acord comun între Părţile respective.


Articolul 41 – Denunţare


1. Oricare Parte poate denunţa, în orice moment, prezenta Convenţie, adresând o notificare Secretarului General al Consiliului Europei.


2. Denunţarea va căpăta efect în prima zi a lunii care urmează expirării unei perioade de trei luni de la data primirii notificării de către Secretarul General.


Articolul 42 – Notificări


Secretarul General al Consiliului Europei va notifica statelor membre ale Consiliului Europei şi oricărui stat care a aderat la prezenta Convenţie:

a. orice semnare;

b. depunerea oricărui instrument de ratificare, acceptare, aprobare sau aderare;

c. orice dată de intrare în vigoare a prezentei Convenţii, conform articolelor 32 şi 33;

d. orice declaraţie sau rezervă, conform articolelor 36 sau 37;

e. orice act, notificare sau comunicare care are legătură cu prezenta Convenţie.

Drept pentru care, subsemnaţii, deplin autorizaţi în acest scop, au semnat prezenta Convenţie.

Elaborată la Strasbourg, la 27 ianuarie 1999, în limba franceză şi în limba engleză, cele două texte fiind deplin valabile, în câte un exemplar care va fi depus în arhivele Consiliului Europei. Secretarul General al Consiliului Europei va transmite câte o copie autentificată fiecărui stat membru al Consiliului Europei, statelor care nu sunt membre care au participat la elaborarea Convenţiei şi oricărui stat invitat să adere.

 

 

 

 

 

 

 

 

 

 

 

 

 

 

 

 

 

 

 

 

_________________

N. trad. Pentru sintagma “infraction pénale” din textul în limba franceză, respectiv, “criminal offence” din textul în limba engleză a fost utilizat în cadrul traducerii termenul “infracţiune”, în conformitate cu conotaţia noţiunii din prevederile legislaţiei penale din România.

Anexa nr. 2

CONSILIUL EUROPEI

COMITETUL MINIŞTRILOR

 

Anexă la Rezoluţia (98)7

Referitoare la autorizarea creării

Acordului parţial lărgit de

înfiinţare a «Grupului de State

împotriva Corupţiei – GRECO»

(adoptată de Comitetul Miniştrilor la

5 mai 1998)

 

Statutul Grupului de State

împotriva Corupţiei (GRECO)

 

 


Articolul 1 – Obiectul GRECO


Grupul de State împotriva Corupţiei (denumit în cele de urmează «GRECO») are ca obiect îmbunătăţirea capacităţii membrilor săi de a lupta împotriva corupţiei, veghind la punerea în aplicare a angajamentelor pe care şi le-au luat în acest domeniu, prin intermediul unui proces dinamic de evaluare şi de presiune reciprocă.


Articolul 2 – Funcţiile GRECO


În scopul realizării obiectivului prevăzut la art. 1, GRECO este obligat:


i. să urmărească aplicarea Principiilor Directoare pentru lupta împotriva corupţiei, aşa cum au fost adoptate de către Comitetul Miniştrilor al Consiliului Europei la 6 noiembrie 1997;


ii. să urmărească punerea în practică a instrumentelor juridice internaţionale care vor fi adoptate pentru aplicarea Programului de Acţiune împotriva Corupţiei, conform prevederilor cuprinse în aceste instrumente.


Articolul 3 – Sediul 


Sediul GRECO este la Strasbourg.


Articolul 4 – Procedura pentru a deveni membru al GRECO


1. Oricare stat membru al Consiliului Europei – pe lângă cele menţionate în Rezoluţia de înfiinţare a GRECO – poate deveni, în orice moment, membru al GRECO, notificând în acest sens Secretarul General al Consiliului Europei.


2. Oricare stat membru care a participat la elaborarea prezentului Acord parţial lărgit, pe lângă cele menţionate în Rezoluţia de înfiinţare a GRECO, poate deveni membru al GRECO în orice moment, notificând în acest sens Secretarul General al Consiliului Europei (1). Notificarea trebuie să fie însoţită de o declaraţie potrivit căreia statul se angajează să respecte Principiile Directoare pentru lupta împotriva corupţiei, adoptate de Consiliul Miniştrilor al Consiliului Europei la 6 noiembrie 1997.


3. Statele care devin Parte la instrumentele juridice internaţionale adoptate de către Comitetul Miniştrilor al Consiliului Europei pentru aplicarea Programului de Acţiune împotriva Corupţiei şi care prevăd dobândirea automată a calităţii de membru al GRECO, devin membre ale GRECO ipso facto, conform prevederilor cuprinse în aceste instrumente.


4. Comitetul Miniştrilor, în formula sa limitată la reprezentanţii statelor membre ale Acordului parţial lărgit, după consultarea statelor nemembre care participă deja la acesta, pot invita state nemembre, altele decât cele prevăzute la paragraful 2 de mai sus, să devină membre ale GRECO. Statul nemembru care a primit o asemenea invitaţie notifică Secretarului General intenţia sa de a deveni membru al GRECO, însoţită de o declaraţie prin care se angajează să respecte Principiile Directoare pentru lupta împotriva corupţiei.


Articolul 5 – Participarea Comunităţii Europene


Comunitatea Europeană poate fi invitată de către Comitetul Miniştrilor să participe la lucrările GRECO. Modalităţile de participare ale acesteia sunt definite prin rezoluţia care o invită să participe.


Articolul 6 – Compoziţia GRECO


1. Fiecare membru numeşte o delegaţie la GRECO, compusă din maximum doi reprezentanţi. Unul dintre reprezentanţi este numit şef de delegaţie.


2. Cheltuielile de deplasare şi de sejur ale unui reprezentant din delegaţie sunt suportate de către bugetul Acordului parţial lărgit.


3. Reprezentanţii numiţi să facă parte din GRECO se bucură de privilegiile şi imunităţile aplicabile în conformitate cu art. 2 al Protocolului la Acordul General privind Privilegiile şi Imunităţile Consiliului Europei.


Articolul 7 – Alţi reprezentanţi


1. Comitetul European de Cooperare Juridică (CDCJ) şi Comitetul European pentru Problemele Criminalităţii (CDPC) desemnează, fiecare, câte un reprezentant la GRECO.


2. Comitetul Miniştrilor poate invita alte organe ale Consiliului Europei să desemneze un reprezentant la GRECO, după ce l-a consultat pe acesta din urmă.


3. Comitetul statutar, prevăzut la art. 18 de mai jos, desemnează un reprezentant la GRECO.


4. Reprezentanţii desemnaţi în conformitate cu paragrafele 1-3 de mai sus participă la reuniunile plenare ale GRECO, fără drept de vot. Cheltuielile lor de deplasare şi de sejur nu sunt suportate de către bugetul Acordului parţial lărgit.


Articolul 8 – Funcţionarea GRECO

1. GRECO adoptă hotărârile necesare funcţionării sale. Acesta trebuie, în special:

i. să adopte rapoartele de evaluare, conform art. 15;

ii. să aprobe proiectul de program anual de activităţi şi să formuleze, în conformitate cu Regulamentul financiar, propuneri adresate Secretarului General al Consiliului Europei în vederea elaborării proiectului de buget, înainte de transmiterea acestuia Comitetului statutar înfiinţat prin art. 18 de mai jos;

iii. să aprobe raportul său anual de activităţi, inclusiv conturile sale anuale, înainte de a le prezenta Comitetului statutar şi Comitetului Miniştrilor.

2. GRECO organizează cel puţin două reuniuni plenare pe an şi poate să hotărască, dacă este necesar şi în conformitate cu Regulamentul său intern, să creeze grupuri de lucru.

3. Raportul anual de activităţi, inclusiv conturile anuale, sunt făcute publice după ce au fost aprobate de către organele competente, în conformitate cu art. 18 de mai jos.

4. GRECO redactează Regulamentul său intern. Orice stat sau Comunitatea Europeană, atunci când devine membru al GRECO, se presupune că a acceptat Statutul şi Regulamentul intern al GRECO.

5. Reuniunile GRECO au loc cu uşile închise.

6. Membrii GRECO care participă la evaluarea reciprocă au drept de vot. Fiecare are dreptul la câte un vot. Totodată, dacă nu există o hotărâre contrară a Comitetului statutar, un membru care a omis să plătească, fie în totalitate, fie o parte substanţială a contribuţiei sale obligatorii la bugetul Acordului parţial lărgit pe o perioadă de doi ani, nu mai poate participa la procesul luării deciziilor.

7. Hotărârile GRECO sunt luate cu majoritate de două treimi a voturilor exprimate (2) şi cu majoritate a membrilor GRECO. Totodată, hotărârile privind procedura se iau cu majoritatea voturilor exprimate.

8. GRECO îşi alege Preşedintele şi Vicepreşedintele dintre reprezentanţii membrilor care au drept de vot.

Articolul 9 – Biroul

1. Se constituie un Birou, compus din Preşedinte şi Vicepreşedinte, menţionaţi la art. 8 paragraf 8 de mai sus, precum şi din maximum cinci alte persoane, alese de către GRECO dintre reprezentanţii membrilor care au drept de vot şi, în măsura posibilului, care sunt Părţi la cel puţin unul din instrumentele juridice internaţionale adoptate în conformitate cu Programul de Acţiune împotriva Corupţiei.

2. Biroul îndeplineşte următoarele funcţii:

- pregăteşte anteproiectul programului anual de activităţi şi proiectul raportului anual de activităţi;

- formulează propuneri în atenţia GRECO, privind anteproiectul bugetului;

- organizează vizitele în ţări, pe baza hotărârilor luate de GRECO;

- formulează propuneri în atenţia GRECO privind compoziţia echipelor ad hoc de evaluare;

- pregăteşte ordinea de zi a reuniunilor GRECO, inclusiv a celor referitoare la dezbaterile rapoartelor de evaluare;

- propune GRECO prevederile de selecţionat în scopul procedurilor de evaluare, în conformitate cu art. 10, paragraf 3 de mai jos;

· propune GRECO numirea experţilor ştiinţifici şi a consultanţilor.


3. Biroul îndeplineşte orice altă funcţie pe care GRECO i-o atribuie.


4. Biroul acţionează sub urmărirea generală a GRECO.


Articolul 10 – Procedurile de evaluare


1. GRECO efectuează proceduri de evaluare individuale la fiecare dintre membrii săi, conform art. 2.

2. Evaluarea este împărţită în cicluri. Un ciclu de evaluare este o perioadă a cărei durată este stabilită de către GRECO, în cursul căreia se desfăşoară o procedură de evaluare pentru a se aprecia respectarea, de către membri, a anumitor prevederi cuprinse în Principiile Directoare şi a altor instrumente juridice internaţionale adoptate în conformitate cu Programul de Acţiune împotriva Corupţiei.

3. La începutul fiecărui ciclu, GRECO selecţionează prevederile speciale asupra cărora va fi întreprinsă procedura de evaluare.

4. Fiecare membru furnizează o listă care cuprinde maximum cinci experţi care să fie în măsură să exercite sarcinile prevăzute la art. 12-14.

5. Fiecare membru se asigură ca autorităţile sale să coopereze la procedura de evaluare, pe cât de deplin posibil, în limitele legislaţiei naţionale.

Articolul 11 – Chestionarul

1. GRECO adoptă un chestionar pentru fiecare ciclu. Acest chestionar este adresat tuturor membrilor la care se referă evaluarea.

2. Chestionarul constituie cadrul procedurii de evaluare.

3. Membrii adresează răspunsul lor Secretariatului, în termenul stabilit de GRECO.

 

Articolul 12 – Echipele de evaluare

1. GRECO numeşte, pe baza experţilor menţionaţi la art. 10, paragraf 4 de mai sus, o echipă ad hoc pentru evaluarea fiecărui membru (denumită în continuare “echipa de evaluare”). Atunci când evaluarea se referă la aplicarea prevederilor unuia din instrumentele juridice internaţionale adoptate conform Programului de Acţiune împotriva Corupţiei, GRECO numeşte echipe de evaluare compuse exclusiv din experţi propuşi de membrii care sunt Părţi la instrumentul despre care este vorba.

2. Echipa examinează răspunsurile la chestionar şi poate solicita membrului supus evaluării, dacă este necesar, informaţii complementare. Aceste informaţii pot fi furnizate fie oral, fie în scris.

3. Bugetul Acordului parţial lărgit include cheltuielile de călătorie şi de sejur ale experţilor care participă la echipele de evaluare.

Articolul 13 – Vizitele în ţări

1. GRECO poate solicita echipei de evaluare să efectueze o vizită la unul din membri în scopul căutării unor informaţii complementare referitoare la legislaţia sau la practica acestuia, care se dovedesc utile pentru evaluare.

2. GRECO notifică membrului respectiv intenţia sa de a efectua vizita, cel puţin cu două luni înainte.

3. Vizita va fi efectuată potrivit unui program stabilit de membrul respectiv, care să ţină cont de dorinţele exprimate de echipa de evaluare.

4. Membrii echipei de evaluare se bucură de privilegii şi imunităţi aplicabile conform art. 2 al Protocolului la Acordul General privind Privilegiile şi Imunităţile Consiliului Europei.

5. Bugetul Acordului parţial lărgit cuprinde cheltuielile de transport şi de sejur necesare pentru efectuarea vizitelor în ţări.

Articolul 14 – Rapoartele de evaluare

1. Pe baza informaţiilor strânse, echipa de evaluare pregăteşte un anteproiect de raport de evaluare privind situaţia legislaţiei şi a practicii referitoare la prevederile selecţionate pentru ciclul de evaluare.

2. Anteproiectul de raport este transmis pentru comentarii membrului care a făcut obiectul evaluării. Comentariile acestuia sunt luate în considerare de către echipa de evaluare atunci când finalizează proiectul de raport.

3. Proiectul de raport este prezentat GRECO.

Articolul 15 – Discutarea şi adoptarea rapoartelor

1. GRECO dezbate în şedinţă plenară proiectul de raport prezentat de echipa de evaluare.

2. Membrul supus evaluării are dreptul de a prezenta şedinţei plenare observaţii orale sau scrise.

3. La încheierea dezbaterilor, GRECO adoptă, cu sau fără amendamente, raportul referitor la membrul supus evaluării.

4. Toţi membrii participă la vot pentru adoptarea rapoartelor de evaluare referitoare la aplicarea Principiilor Directoare. Numai membrii care sunt Părţi la un instrument juridic internaţional adoptat pentru aplicarea Programului de Acţiune împotriva Corupţiei participă la vot referitor la adoptarea rapoartelor de evaluare privind punerea în practică a acestui instrument.

5. Rapoartele de evaluare sunt confidenţiale. În afară de cazurile în care se decide altfel, numai membrii echipei care au efectuat evaluarea, precum şi cei ai GRECO, ai Comitetului statutar şi ai Secretariatului acestor organe vor avea acces la aceste rapoarte. 

6. Raportul GRECO poate include recomandări adresate membrului supus evaluării, în scopul îmbunătăţirii legislaţiei sale, precum şi a practicii sale de a lupta împotriva corupţiei. GRECO invită membrul respectiv să dea socoteală de măsurile luate pentru a se conforma recomandărilor.

Articolul 16 – Declaraţii publice

1. Comitetul statutar poate face o declaraţie publică atunci când consideră că un membru nu ia măsuri suficiente pentru a pune în practică recomandările care i-au fost adresate referitor la aplicarea Principiilor Directoare.

2. Comitetul statutar, în compoziţia sa limitată la statele Părţi la un instrument în cauză, poate face o declaraţie publică atunci când consideră că un membru nu ia măsuri suficiente pentru a pune în practică recomandările care i-au fost adresate referitor la punerea în practică a unui instrument adoptat pentru aplicarea Programului de Acţiune împotriva Corupţiei.

3. Comitetul statutar informează membrul respectiv şi îi oferă ocazia să furnizeze observaţii complementare înainte de a pune în aplicare hotărârea sa de a face o declaraţie publică menţionată la paragrafele 1 şi/sau 2 de mai sus.

Articolul 17 – Resursele financiare ale GRECO

1. Bugetul GRECO este finanţat prin contribuţiile anuale obligatorii ale membrilor săi;

2. GRECO poate primi contribuţii benevole suplimentare de la membrii săi;

3. De asemenea, GRECO poate primi şi contribuţii benevole de la instituţiile internaţionale interesate;

4. Resursele financiare menţionate la paragraful 3 de mai sus sunt supuse autorizării Comitetului statutar, prealabil acceptării lor;

5. Bunurile GRECO sunt dobândite şi deţinute în numele Consiliului Europei şi beneficiază, ca atare, de privilegiile şi imunităţile conferite bunurilor Consiliului, în conformitate cu acordurile în vigoare.

Articolul 18 – Comitetul statutar

1. Comitetul statutar este compus din reprezentanţi ai Comitetului Miniştrilor ai statelor membre ale Consiliului Europei şi membre ale GRECO, precum şi din reprezentanţi desemnaţi în mod special în acest scop de către ceilalţi membri ai GRECO.

2. Comitetul statutar va stabili, în fiecare an, nivelul contribuţiilor financiare obligatorii ale membrilor GRECO. Baremul pentru calculul contribuţiilor statelor nemembre este fixat împreună cu acestea din urmă; ca regulă generală, acest barem este conform criteriilor de stabilire ale baremului contribuţiilor la bugetul general al Consiliului Europei.

3. Comitetul statutar adoptă, în fiecare an, bugetul Acordului parţial lărgit referitor la cheltuielile privind punerea în practică a programului de activităţi şi la cheltuielile comune de secretariat.

4. Comitetul statutar aprobă, în fiecare an, conturile GRECO, care sunt stabilite de către Secretarul General al Consiliului Europei, conform Regulamentului financiar al Consiliului Europei şi prezentate Comitetului statutar însoţite de Raportul Comisiei de verificare a conturilor. În scopul descărcării Secretarului General de răspunderea sa pentru gestiunea financiară pentru anul financiar în cauză, Comitetul statutar transmite Comitetului Miniştrilor conturile anuale, împreună cu aprobarea sa sau orice comentarii şi însoţite de raportul întocmit de Comisia de verificare a conturilor.

5. Regulamentul financiar al Consiliului Europei se aplică, mutatis mutandis, la adoptarea şi gestionarea bugetului Acordului parţial lărgit.

Articolul 19 – Secretariat

1. GRECO va fi asistat de către un Secretariat pus la dispoziţie de către Secretarul General al Consiliului Europei.

2. Secretariatul GRECO este plasat sub autoritatea unui Secretar executiv, numit de către Secretarul General al Consiliului Europei.

Articolul 20 – Amendamente

1. GRECO, precum şi membrii săi, pot propune Comitetului statutar amendamente la prezentul Statut.

2. Comitetul statutar poate adopta amendamente la prezentul statut, prin hotărâre luată în unanimitate. Dacă amendamentul nu reprezintă o urmare a unei propuneri a GRECO, acesta va fi consultat de către Comitetul statutar.

Articolul 21 – Retragere

1. Fără a prejudicia prevederile pertinente ale instrumentelor juridice internaţionale menţionate la art. 2, paragraf 2, orice membru se poate retrage din GRECO printr-o declaraţie adresată Secretarului General de către Ministrul de Externe sau de către un reprezentant diplomatic autorizat, mandatat în acest scop.

2. Secretarul General anunţă primirea declaraţiei şi informează membrul respectiv că declaraţia va fi prezentată Comitetului statutar.

3. Prin analogie cu art. 7 al Statutului Consiliului Europei, retragerea capătă efect:

- la încheierea anului financiar în curs, dacă această retragere este notificată în cursul primelor nouă luni ale acelui an financiar;

- la încheierea anului financiar următor, dacă notificarea retragerii a intervenit în ultimele trei luni ale anului financiar în curs.

4. Conform art. 18 al Regulamentului financiar al Consiliului Europei, Comitetul statutar examinează consecinţele financiare ale retragerii şi ia măsuri corespunzătoare.

5. Secretarul General informează imediat membrul respectiv cu privire la consecinţele retragerii sale şi informează Comitetul statutar cu privire la urmările acestora.

  

(1) Aceste state sunt următoarele: Belarus, Canada, Georgia, Sfântul-Scaun, Japonia, Mexic, SUA; Bosnia şi Herţegovina au participat de două ori la reuniunile GMC.

(2) Numai voturile “pentru” sau “contra” intră în calculul voturilor exprimate potrivit art. 10, paragraf 5 al Regulamentului intern al Delegaţilor Miniştrilor.

